Имант ЗИЕДОНИС (1933–2013). Эпифаниялар – Jahon adabiyoti\nИмант Янович Зиедонис латвиялик таниқли шоир ва ёзувчи. “Рангли эртаклар”, “Ҳар қудуқнинг ўз акси садоси”, “Перепендикуляр қошиқ” каби қатор назмий ва насрий тўпламлари чоп этилган, сценарийси асосида фильмлар суратга олинган.\nҚуйидаги эпифаниялари назмий наср – мансуралардир. Адиб бу асарда ҳаёт фалсафаси, ахлоқий меъёрларнинг жамиятдаги ўрни ва инсонийлик бурчи ҳақида фикрларини китобхон билан бўлишади.\nМени тўсатдан қўрқув босди. Ўз синглимни унутиб, бутунлай бегона бўлиб қолсам-а?!\nҲаётда нотанишлар билан жуда кўп суҳбат қурганман, туғишган синглим билан сўзлашгани фурсат бўлдими?\nУчрашардик, саломлашардик. Саломлашиб, хайрлашардик.\nНимагадир, айнан бугун унинг кўзи атрофидаги майда ажинлар, меҳнатдан дағаллашган қўллари ва меникига жуда ўхшайдиган нигоҳини аниқ кўрдим.\nРостини айтсам, бирон марта бошини силамаганман. Гўдаклигида бўлса бордир. Кўпинча уни урардим. Ҳамма жойда менга эргашар, мен эса буни истамасдим.\nЎшанда унинг мендан бошқа яқин одами, дўсти бўлмагани учун нуқул ёнимда бўлгиси келади, деган фикр бирон марта хаёлимга келмаган.\nКейин дўстлар пайдо бўлди. Синглимнинг ҳаётида нишонланган саноқли кунлари ёдимда. Қариндошлар еб-ичиб, иш, пул ҳақида гап сотишарди. Ҳеч ким унинг чарчаган, ҳолсиз қўлларига эътибор бермасди. Меҳрга муҳтож чиройли сочлари, тиниқ мовий кўзларига биров назар солмасди. Кимдир “Сенга нима керак, ёрдам берайми?” – деб сўрагани йўқ. “Қиз эмас, тилла!” – дейишарди.\nЎшанда ҳам олдингга бориб, елкаларингни бағримга босиб эзгу тилак билдирмасдан, бегонага айтгандай одатий табрик сўзи билан чекланганман. Сен билган катталар ичида энг кичиги ва сенга яқини ўзим эдим, мен аканг эдим, сени тушунишим керак эди.\nКейин тўй бўлди. Синглимнинг тўйи. У пайдо бўлгач, қариндошларни ўйлашга вақт ҳам қолмади.\nСўнгра сенинг болаларинг – менинг болаларим, сенинг ишинг – менинг ишим, сенинг ташвишинг – менинг ташвишим, хуллас, иккимиз ўзимиздан ортмасдик.\nБугун мени ғалати қўрқув босди – тушимда сенинг мурғаклигингни кўрдим, бирдан қондошлигим ёдимга тушди.\nМен бегоналар билан қиёмат дўст бўлган одам, туғишган синглимнинг бошини ҳеч силамабман. Мен унинг энг яқиниман, кўзлари меникига жуда ўхшайди…\nТўсатдан ваҳима босди. Ботинда, қоронғиликда қондошлик руҳи уйғонгандек.\nҲеч ким йўқ, хавотирланма. Мен сен учун чипта сотиб олганман, сен ёнимда ўтиришга ҳақлисан. Сени ҳеч ким ҳайдамайди, жим ўтирсанг бас.\nЙўқ-йўқ, хоним, бу жой бўш кўринса ҳам, аслида, банд. Бу ерда руҳим ўтирибди, унинг бунга ҳаққи бор. Тўғри, у пальто кўринишида бўлса ҳам менинг руҳим. Мендами? Ҳа, ичимда ҳам руҳ бор. Лекин буниси ҳам – меники. Менда иккита руҳ бор. Сизларда ҳам бир одам эгалик қилиши мумкин бўлганидан икки ҳисса катта тана бўлганидек. Сиз шу тана билан мени суриб иккита ўринга эгалик қилардингиз. Энди руҳим ўтиришига ҳам рухсат беринг.\nҲа, сиз танангиз билан мени суряпсиз. Мен буни троллейбусда, дўкондаги навбатларда сезаман. Жонингизга қарши жонингиз билан курашишингиз менга аён.\nЎтган йили ёзда руҳим безовталаниб, иссиқ денгиз ва озроқ жануб қуёшига зор бўлди. Лекин жануб учун йўлланмани сиз олдингиз, менинг вужудимни гавдангиз сиқиб чиқариб, Қора денгиз бўйида сон-саноқсиз баданлар билан роҳат-фароғатда бўлди. Биз эса руҳимиз билан шаҳарда қолдик, йўлланмани бизга қишда беришди, ваҳоланки, унга ёзда муҳтож эдик.\nЎзингни бос, хавотирланма, бу ерда ўтиришга ҳақлисан. Бу аёл – уятсиз. У асабга тегяпти. Тана уятсиз бўлади. Фақат балерина ва гимнастикаларникидан ташқари. Уларники тана эмас – руҳ. Бемалол ўтиравер.\nЛекин булар – арзимас нарсалар, мен ҳозир курорт ҳақида гапиряпман. Аммо сиз мени яна сиқиб чиқардингиз. Сиз суратда, мен эса рамка орқасида қолдим. Ўшанда сизнинг қайсидир рамкалар бошқармасида танишингиз бор эди. Улар ҳаёт фақат рамкалардан иборат бўлишини хоҳлашарди. Уларга айниқса, қолипга тушган бадан ёқарди. Қўл билан пайпасласа бўладиган, ҳеч нарсани ўйламайдиган бадан. Сут соғувчи аёлдан кўра сигирни тасвирлаш осон. Хуллас, мен рамкадан ташқарида қолдим.\nЧиптамни текширмоқчимисиз? Марҳамат, мана улар. Бу жой банд, бу ерда руҳим ўтирибди. Ёзувчи ва рассомларга қўшимча майдон берилади. Нима деб ўйлайсиз, кимга – танагами ёки руҳга? Илтимос, анави аёлга айтинг, бу ерга ўтирмасин, руҳимни эзиб қўяди…\nТўғри, мен руҳимни ўзимга қайтариб олишим мумкин. Бу жўн, руҳи билан одамларнинг иши йўқ. Уларнинг ичида гуллаган боғчалар, муқаддас китоблар, дорлар бор. Менда эса буларнинг бари ташқарида – ёнимда. Бу пальтом эса шунчаки, сурат холос. Моҳиятан бу менинг гулшаним, топинган китобим, дорим. Нима учун руҳим пальто бўлиб кўринмасин?! Маяковский бўйнига яшил бодринг илиб, ўз руҳини иштонли булут шаклида олиб юрган. Нега энди менинг руҳим пальто бўлиб кинозал ёки театр саҳнасида мен билан ёнма-ён турмасин?\nАйтганча, эй хоним, сиз мени томоша залидан ҳам суриб чиқардингиз. Ўтган сафар гапираётганимда, худди мен йўқдек ўрнимга суқулиб киргансиз. Сиз ўшанда жисмингизга ишониб, тинмай моддият ҳақида гапирдингиз. Ҳатто нафасингиз ҳам шунчалар моддий эдики, бўғилиб қолдим.\nЎшанда менга саҳна балиқ, тузланган карам ёки бодринг тўлдирилган бочкага ўхшаб кўринди. Сиз саҳнани балиққа, бодрингга айлантирдингиз.\nМана энди мен ҳаммасини бошидан бошлаяпман. Балиқ ва бодрингли бочкаларни жонлантиряпман.\nБундан кейин мен икки жойни эгаллайман – ўзимга ва руҳимга. Иккинчи жоним бўлмиш пальтом учун.\nЎзингни бос, хотиржам бўл! Бу ерда ўтиришга ҳақлисан. Хоним буни тушунмаяпти, холос.\nРус тилидан Гулгун УСМОНОВА таржимаси\n(Давомини журналдан ўқийсиз. 2021/10)


“Фарход” бозоридаги ҳолат қониқарлими? | "Адолат" СДП\n“Фарход” бозоридаги ҳолат қониқарлими?\nЮртимизнинг кўпгина жойларида озиқ-овқат нархлари кескин ошиб кетаётганлиги ҳақида одамларни чалғитадиган турли хил фикрлар айланиб юрибди. Бунга аниқлик киритиш мақсадида пойтахтимизнинг гавжум бозорларидан бўлган “Фарход” бозори “Адолат” СДП депутатлари иштирокида ўрганилди.\nБозор ичкарисига кириб борилганда ҳар доимгидек ғала-ғовур, бозор расталари харидорлар билан гавжум. Фарқли жиҳати, кўпчилик ҳимоя ниқоблари билан юзини тўсиб олган. Шу аснода дўкон пештахталарига илинган нархомалар билан ҳам қизиқилди. Хеч қандай ўзгариш йўқ. Ҳаммаси жойида. 1 кг. картошка ва шолғом 2500 сўм, 1 л. кунгабоқар ёғи 10 500 сўм, 1 кг. мол гўшти 39 000 сўм, сабзи ва пиёз 2500 сўм, карам 1500 сўм, турп 2000 сўм, тухум 650 сўм экан. Қолаверса, полиз махсулотларининг заҳираси ҳам мавжуд. Демак, хавотирланиш ва ваҳимага ҳеч қандай асос йўқ.


Андижон давлат тиббиёт институтида "Суицидологиянинг долзарб муаммолари" мавзусида республика илмий-амалий видеоконференция бўлиб ўтди.\nАндижон давлат тиббиёт институти томонидан ўтказилган видеоконференцияда Олий ва ўрта-махсус таълим вазирлиги тизимидаги қатор олий ўқув юртлари, вилоят соғлиқни сақлаш бошқармаси тасарруфидаги тиббиёт муассасаларида фаолият юритаётган суицидология соҳаси мутахассислари, профессор-ўқитувчилар, Андижон давлат тиббиёт институти психиатрия ва наркология кафедраси ўқитувчилари, психологлар, ички ишлар тизими ходимлари, имом-хатиблар, ёш олимлар, талабалар иштирок этди.\nДастлаб видеоконференцияда иштирокчиларига "Яшаш бахти" деб номланган видеофильм намойиш этилди.\nВидеомулоқотда мамлакатимизда мазкур йўналишда олиб борилаётган ишлар, эришилаётган ютуқлар ва мавжуд муаммолар хусусида атрофлича сўз юритилди.\n- Суицидология соҳасини ривожлантириш, айниқса, соҳа мутахассислари билим ва малакасини ошириш бугун долзарб масалалардан бирига айланмоқда, - дейди Андижон давлат тиббиёт институти ректори Мадаминжон Мадазимов. - Чунки кейинги пайтларда суицид ҳолати билан боғлиқ жараёнларни бошидан ўтказаётган юртдошларимиз сони бирмунча кўпайган, шу билан бирга, ана шундай вазиятларда уларга малакали ёрдам кўрсатувчи мутахассисларга талаб ва эҳтиёж ортиб бораётганлиги юзага чиқмоқда. Бу суицидология соҳасини янада юқори босқичга кўтаришни тақазо этмоқда. Ана шундан келиб чиқиб, ўтказилган тадбир соҳадаги ишлар самарадорлигини оширишга хизмат қилади.\nВидеконференцияда Ўзбекистон Республикаси Соғлиқни сақлаш вазирлигининг бош суицидологи Г. Перлиеванинг "Ўзбекистонда суицидология ҳолати ва муаммолари", Тошкент тиббиёт Академияси Психиатрия ва наркология кафедраси мудири З. Ашуровнинг "Депрессия ва суицидлар профилактикаси", Тошкент педиатрия тиббиёт институти психиатрия ва наркология кафедраси мудири В.Абдуллаеванинг "Болалар ва ўсмирлардаги ўз жонига қасд қилиш ҳолатларининг ўзига хос хусусиятлари", Андижон шаҳридаги "Эски Гумбаз" жоме масжиди имом-хатиби Б. Рўзибоевнинг "Ўз жонига қасд қилиш - улкан гуноҳ" мавзуларидаги маърузалари тингланди.\nИштирокчилар томонидан маърузалар ҳамда мазкур соҳадаги, айниқса, малакали мутахассислар тайёрлаш, уларнинг билим ва малакасини ошириш борасидаги ишлар самарадорлигини ошириш, суицид ҳолатига тушиб қолган фуқаролар билан ишлаш, суицид ҳолатлари келиб чиқишининг олдини олиш борасидаги ишларни самарали ташкил этиш юзасидан таклиф, фикр ва мулоҳазалар билдирилди.\nТадбир қатнашчилари ўзларини қизиқтирган саволларга мутахассислардан батафсил жавоблар олди.\nЯкунида суицид ҳолатлари келиб чиқишининг олдини олиш бўйича мутахассислар ҳамда кенг жамоатчилик ҳамкорлигини янада мустаҳкамлашга келишиб олинди.\n"Тиббиёт гулшани" газетаси муҳаррири.


ЭЛЛИК НАФАР КОЛЛЕЖ БИТИРУВЧИСИ ИШЛИ БЎЛДИ - Ўзбекистон овози газетаси\nЭЛЛИК НАФАР КОЛЛЕЖ БИТИРУВЧИСИ ИШЛИ БЎЛДИ\nОлтинсой туманида жорий йилда 4 минг 900 дан ортиқ янги иш ўрни яратиш режалаштирилган. Яқинда Маиший хизмат кўрсатиш касб-ҳунар коллежида туман ҳокимлиги, прокуратура, Бандликка кўмаклашиш ва аҳолини ижтимоий муҳофаза қилиш маркази, ЎзХДП туман кенгаши ташаббуси билан меҳнат ярмаркаси ташкил этилди. Унда 41 та корхона ва ташкилот 260 дан ортиқ бўш иш ўринлари билан иштирок этди.\n— Касб-ҳунар коллежи битирувчиларини иш билан таъминлаш устувор вазифа, — дейди Олтинсой туман Бандликка кўмаклашиш ва аҳолини ижтимоий муҳофаза қилиш маркази директори, халқ депутатлари вилоят Кенгашидаги ЎзХДП гуруҳи аъзоси Баҳодир Тоғаев. — Жорий йилнинг ўтган даврида ҳудудда мингдан ортиқ йигит-қиз муқим иш жойига эга бўлди. Қолаверса, ҳамкор ташкилотлар билан биргаликда йил охиригача яна бир неча бор меҳнат ярмаркаси ўтказишни мақсад қилганмиз.\nБундан ташқари, ярмарка доирасида касаначилик маҳсулотлари намойиши қилинди. Бўш иш ўрни таклиф қилаётган корхона ва ташкилотларда яратилган шароитлар ҳақида батафсил маълумотлар берилди. Тадбир якунида 50 нафар йигит-қиз иш ўрнига эга бўлди.\n— Бундай тадбирларнинг ўтказилиши биз каби ёшлар учун жуда катта имконият яратмоқда, — дейди Жамшид Хўжаев. — Бугун мен ҳам ўз мутахассислигим бўйича «Ҳайрондара» қишлоқ врачлик пунктига ишга қабул қилиндим. Бундан жуда мамнунман.


Денисовнинг жамоаси тарихда қилмаган ишни бажарди\n6 август, 2017, 01:39\nБугун Россия Премьер-Лигасида 4-тур ўйинлари давом эттирилди. Ўзбекистон миллий терма жамоаси ҳимоячиси Виталий Денисов фаолият олиб борадиган “Локомотив” жамоаси ўз майдонида “СКА-Хабаровск”ни қабул қилди.\nУшбу ўйинда Алексей Миранчук томонидан киритилган ягона гол эвазига москваликлар 1:0 ҳисобидаги ғалабани қўлга киритишди.\nЭътиборлиси, ушбу ғалаба “Локомотив” тарихидан жой олди. “Темирйўлчилар” шу вақтга қадар Россия Премьер-Лигасида мавсум стартидаги 4 ўйинда кетма-кет ғалаба қозонмаган эди. Бу мавсум ушбу ходиса илк бор содир бўлди.\nЭслатиб ўтамзи, ҳамюртимиз айни вақтда жароҳатини даволатиш билан банда ва тикланиш жараёнини ўтамоқда.


Мактаб директорлари – Сурхон тонги\nБош саҳифа / Таълим / Мактаб директорлари\nСентябр 8, 2018\tТаълим Изоҳ қолдириш 839 Кўрилди\nэнди Халқ таълими вазири томонидан тасдиқланади\nХалқ таълими тизимида бошқарувдан тортиб ўқув-тарбия жараёни, умумтаълим мактабларини молиялаштириш, уларни моддий-техник база билан таъминлаш борасида айрим камчиликлар мавжудлиги боис тизимда ижобий самарага эришишнинг имкони бўлмаётганди.\nАммо давлатимиз раҳбари томонидан соҳани ривожлантириш, йўл қўйилган хато ва камчиликларни бартараф этиш мақсадида қабул қилинган навбатдаги фармон бу каби муаммоларга чек қўядиган бўлди.\nЖорий йил 5 сентябрь куни Президентимиз “Халқ таълимини бошқариш тизимини такомиллаштириш бўйича қўшимча чора-тадбирлар тўғрисида”ги фармонга имзо чекди. Унга мувофиқ, халқ таълими тизимини ислоҳ қилишнинг асосий йўналиши этиб жумладан, мактаб ва мактабдан ташқари таълимни сифат жиҳатидан янги даражага кўтариш белгиланди.\nЭндиликда, халқ таълими бошқармалари раҳбарлари, туман (шаҳар) халқ таълими бўлимлари, мактаб директорларини лавозимга тайинлаш ва лавозимдан озод этиш масаласи ҳокимлар билан келишилмасдан, Халқ таълими вазири томонидан тасдиқланади.\nАлбатта, умумтаълим муассасалари фаолиятидаги очиқлик ва шаффофликни таъминлаш учун жамоатчилик назорати ўрнатилиши лозим. Фармонда ушбу ҳолат ҳам инобатга олиниб, 2019 йил 1 январдан бошлаб Вазирлар Маҳкамаси ҳузуридаги Таълим сифатини назорат қилиш давлат инспекцияси томонидан мактаблар фаолияти самарадорлиги бўйича рейтинги тузилади. Рейтинг якунлари эса оммавий ахборот воситаларида эълон қилиб борилади. Қолаверса, 2018 йил 1 октябрдан бошлаб мактабларнинг васийлик кенгашлари тугатилиб, унинг ўрнига таркибига муассаса фаолиятига жиддий ҳисса қўшишга қодир энг фаол ота-оналар, битирувчилар, ҳомийлар ва бошқа шахс лар киритиладиган кузатув кенгашлари ташкил этилади. Кузатув кенгашлари, жумладан, Халқ таълими вазирлиги томонидан тавсия этилган номзодлардан мактаб директорини сайлаш, шунингдек, уни эгаллаб турган лавозимидан озод этиш ҳақида таклифлар киритади.\nЭнг қувонарлиси, 2019 йил 1 январдан бошлаб мактабларда ишлаётган пенсионер ходимларга уларнинг ушбу муассасалардаги фаолияти асосий иш жойи ҳисобланганда пенсия тўлиқ миқдорда тўланадиган бўлди.\n2019 йил 1 мартдан бошлаб мактабларга болаларни Давлат хизматлари марказлари ёки Ягона интерактив давлат хизматлари портали орқали қабул қилиш тартиби босқичма-босқич жорий этилади. Бу орқали ўқувчиларни умумтаълим мактабига жойлаштириш жараёнидаги сансоларлик, коррупция ҳолатларига чек қўйилади.\nЯна 2019 йил 1 январга қадар ўқитувчи кадрларни аттестациядан ўтказиш тартиби ҳам қайта кўриб чиқилади, бунда асосий мезон тегишли фанни ўқитиш бўйича билим ва кўникма даражаси ҳисобланади.\nЯна бир гап. Сўнгги пайтларда назорат қилувчи ва бошқа давлат органлари томонидан мактабларни текшириш ҳаддан зиёд кўпайиб кетганди. Бу эса раҳбарлар, ўқитувчилар ва умумтаълим муассасалари бошқа ходимларининг касбий фаолиятига асоссиз равишда аралашувдан ҳимоя қилиш механизмининг самарасиз эканлигини аён қилиб қўйди. Фармонда ушбу ҳолат ҳам алоҳида эътиборга олинди. Унга мувофиқ, энди мактаблар фаолиятини текширишнинг ҳуқуқий асослари яратилиб, хусусан, мактаблар фаолиятини текширишга ваколатли органларнинг қатъий рўйхати, текширув тайинлаш ва ўтказиш мезонларини назарда тутувчи Вазирлар Маҳкамаси қарори ишлаб чиқиладиган бўлди.\n“Замонавий мактаб” Давлат дастурини тасдиқлаш тўғрисида”ги қарори лойиҳаси ишлаб чиқилади. Унда, хусусан, экологик жиҳатдан тоза материаллар ва энергиянинг муқобил манбаларидан фойдаланган ҳолда ишлаб чиқилган намунавий лойиҳалар асосида замонавий мактаблар қуриш, мактабларни, шу жумладан, ўқув синфлари ичини янги қулай мебеллар, замонавий ўқув ва лаборатория ускуналари, дарсликлар ва ўқув-услубий материаллар, компьютер ва мультимедиа техникаси, видеокузатув тизимлари билан жиҳозлаш назарда тутилади.\nОлдинги Университет ректори\nКейинги Мактубларда ҳаёт акси


МЧЖ шаклидаги корхонамизда таъсисчи ўзгариши муносабати билан бир савол туғилиб қолди: корхонамиз устав фонди 5 000 000 сўм миқдоридаги пул маблағларидан иборат бўлиб, унинг фақат 4 500 000 сўми шакллантирилган.\nМЧЖдан чиқиб кетаётган таъсисчи ўз улушини устав фондига тўлиқ киритмаган бўлса, у бошқа шахсга фақат унинг ҳақиқатда тўланган қисмини бериши керак бўладими ёки уставда кўрсатилган сумманими?\nТаъсисчининг ўз ҳиссасини янги таъсисчига бериб, жамиятдан чиқиб кетишини бухгалтерия ёзувларида қандай акс эттириш керак?\n– «Масъулияти чекланган ҳамда қўшимча масъулиятли жамиятлар тўғрисида»ги Қонуннинг (кейинги ўринларда – Қонун) 14-моддасига асосан жамият устав фонди (устав капитали) унинг иштирокчилари улушларининг номинал қийматларидан таркиб топади.\nЖамиятнинг иштирокчиси томонидан ҳиссанинг тўлиқ киритилганлиги далили унга бериладиган гувоҳнома билан тасдиқланади. Демак, жамият иштирокчисининг ҳиссаси тўлиқ тўлашгача бўлган даврда фақат унинг тўлаб бўлинган қисминигина учинчи шахсга бериш мумкин.\nЖамият устави билан жамият иштирокчиси улушининг энг юқори миқдори, шунингдек жамият иштирокчилари улушларининг нисбатини ўзгартириш имконияти чеклаб қўйилиши мумкин. Бундай чеклашлар жамиятнинг айрим иштирокчиларига нисбатан белгиланиши мумкин эмас. Кўрсатиб ўтилган қоидалар жамият таъсис этилаётганда унинг уставида назарда тутилиши, шунингдек жамият иштирокчилари умумий йиғилишининг жамият барча иштирокчилари томонидан бир овоздан қабул қилинадиган қарорига биноан жамиятнинг уставига киритилиши, ўзгартирилиши ва ундан чиқариб ташланиши мумкин (Қонуннинг 14-моддаси).\nЧиқиб кетаётган таъсисчи ўз ҳиссасини учинчи шахсга берган (сотган) пайтда жамиятнинг молиявий кўрсаткичларига таъсир қилмайди, чунки ҳисоб-китоблар улар ўртасида амалга оширилади.\nЧиқиб кетаётган иштирокчининг ҳақиқатда киритилган ҳиссасини бериш бухгалтерия ёзувларида 21-сон БҲМСга асосан қуйидагича акс эттирилади:\nТаъсисчидан жамланган фойда ҳиссасида қарз акс эттирилганда\n6620-«Чиқиб кетаётган муассислардан уларнинг ҳиссаси бўйича қарз»\nЧиқиб кетаётган таъсисчининг даромадларига солиқ ҳисоблаб ёзилганда\n6410-«Бюджетга тўловлар бўйича қарзлар (турлари бўйича)»\nСолиқ бюджетга ўтказилганда


IT-маслаҳат. «Microsoft Word» дастуридаги муҳим созламалар...\n25.06.2018 15:54 0 659\n«MS Word» дастурида хатбоши интервали қоида бўйича олд (перед): 0 пт ва охири (после): 8 (10) пт ва сатрлараро интервал: (множитель) – 1,08 (1,15) сифатида ўрнатилган. Аксарият фойдаланувчилар эса сатрлараро интервални «одинарный»га ўзгартиришади, хатбоши интервалини эса олд (перед): 0 пт ва охири (после): 0 пт деб белгилашади.\n«Параметры страницы» ойнасида саҳифанинг ён томонлари қоида бўйича юқори (верхнее): 2 см, қуйи (нижнее): 2 см, чап (левое): 3 см, ўнг (правое): 1,5 см сифатида ўрнатилган. Фойдаланувчи эса ўзининг ҳужжатларида саҳифа четларига ҳар доим бошқача ўлчамларни қўллаши мумкин.\nҚоида бўйича «MS Word» дастури ҳужжатларини .DOCX форматида сақлайди. Айтайлик, сиз ҳужжатни «MS Office 2016» дастурида тайёрлагансиз, .DOCX форматида сақлагансиз ва маълумотларни сақлаш қурилмаси (флешка)га ташлаб олгансиз. Файлни бошқа компьютерда очиб, фойдаланмоқчи бўлдингиз, ушбу компьютерда ҳам «Office»нинг шу версияси турган бўлса – муаммо йўқ, лекин дастурнинг версияси MS Office 2007, 2010, 2013 бўлиб чиқса, файлнинг аввалгидек кўринишда очилишига кафолат бериб бўлмайди, бу эса ишимизни қийинлаштиради. Агар «MS Office 2003» версияси ўрнатилган бўлса, унда файл умуман очилмайди, сабаби бу версияда файл формати: .DOC ва у янги .DOCX форматини қўллаб-қувватламайди.\nДиққат! Охирги муаммо бўйича маслаҳатимиз – ҳужжатни «Документ Word 97-2003» (*.doc) форматида сақланадиган қилиб созлаш лозим, шунда ҳужжатингиз «MS Word»нинг ҳар қандай версиясида муаммосиз очилади.\n«IT-specialist» канали юқорида санаб ўтилган муаммолар юзасидан махсус видеоқўлланма яратди. Уни кўриб чиққан ҳолда, ўзингизнинг «MS Office» дастурингизни созлаб олишингиз ва муаммоларни бартараф этишингиз мумкин. Дастурни созлаб олганингиздан сўнг «MS Word» дастурида шошилинч ҳужжатлар яратганингизда матн шрифти, ўлчами, абзацлар ва сатрлараро интервал, саҳифа четларидаги масофалар ҳамда ҳужжатнинг қайси версияда сақланишидан кўнглингиз ҳотиржам бўлади.\nИзоҳ: Қоида бўйича деганимизда биз рус тилидаги «по умолчанию» атамасини назарда тутганмиз. Видеода тасвирланган дастурнинг версияси: «MS Office 2016».\nЭътиборингиз учун раҳмат, видеоқўлланмадан фойдаланинг ва яқинларингиз билан баҳам кўришни унутманг!\nMicrosoft Word IT-маслаҳат


8 Янв 2019 3230\nУнда ҳукумат аъзолари, Қорақалпоғистон Республикаси Жўқорғи Кенгеси Раиси, вилоятлар ва Тошкент шаҳар ҳокимлари, мамлакатимизнинг хориждаги дипломатик ваколатхоналари раҳбарлари иштирок этди.\nВидеоселектор йиғилишида ушбу йирик ва муҳим лойиҳаларни ўз муддатида ва сифатли амалга ошириш масалалари муҳокама қилинди.\nҚайд этилганидек, хорижий давлатлар ва инвесторлар билан фаол иш олиб борилаётгани натижасида жами инвестицияларнинг 25 фоизини тўғридан-тўғри чет эл инвестициялари ташкил этмоқда. Хусусан, жорий йилда тўғридан-тўғри хорижий инвестициялар иштирокидаги 320 та лойиҳа доирасида 4,2 миллиард доллар ўзлаштирилиши кўзда тутилган.\nПрезидент тўғридан-тўғри хорижий инвестициялар иштирокидаги лойиҳаларни сўзсиз амалга ошириш, чет эллик инвесторларга ҳар томонлама ёрдам бериш ҳукуматнинг энг муҳим вазифаси бўлиши кераклигини таъкидлади. Инвестицияларнинг асосий қисмини ўзлаштиришни йилнинг охирги ойларига суриш амалиётига чек қўйиб, барча тармоқлар ва ҳудудларда буни биринчи ярим йилликда камида 35 фоизга, тўққиз ойликда 70 фоизга етказиш зарурлиги қайд этилди.\nБу борадаги вазифалар Вазирлар Маҳкамаси комплекслари бўйича таҳлил қилинди. Хорижий инвестициялар улуши ўтган йилгига нисбатан камайган соҳа ва тармоқлар кўрсатиб ўтилди. Йил охирига қадар қўшимча инвестицияларни жалб қилиш, уларни тўғридан-тўғри хорижий инвестицияларга талаб юқори бўлган соҳа ва ҳудудларга йўналтириш, ушбу ресурсларнинг ўзлаштирилишини назоратга олиш бўйича топшириқлар берилди.\nШу борадаги ишлар натижасида ўтган йили 1 миллиард доллардан зиёд инвестициялар ўзлаштирилган, 133 та янги корхона ишга туширилган. Бироқ ҳокимлар ва уларнинг инвестиция бўйича ўринбосарлари ишни ташкил этишда камчиликларга йўл қўйгани оқибатида Тошкент шаҳри, Қорақалпоғистон Республикаси, Самарқанд, Андижон, Фарғона, Наманган, Сурхондарё, Сирдарё вилоятларида айрим объектлар фойдаланишга топширилмай қолган.\nДавлатимиз раҳбари бундай лойиҳаларда юзага келган муаммоларни бартараф этиш бўйича тармоқ жадваллари ишлаб чиқиш ва ижросини назоратга олиш юзасидан топшириқ берди.\nЖорий йилда тўғридан-тўғри инвестициялар иштирокида 209 та ҳудудий лойиҳа амалга оширилиб, 1,9 миллиард доллар ёки ўтган йилга нисбатан 2 баробар кўп маблағ ўзлаштирилиши режалаштирилган. Йиғилишда шу ва мамлакатимиз элчилари кўмагида шакллантирилган қўшимча лойиҳаларни амалга ошириш учун ҳар бир ҳудудга республика идоралари раҳбарлари масъул этиб бириктирилди.\nбиринчи – вилоят ҳокимлари ҳар ҳафтада биттадан туман ёки шаҳарга бориб, элчилар билан алоқа ўрнатган ҳолда, у ерга тўғридан-тўғри хорижий инвестицияларни жалб қилиш чораларини кўради. Худди шундай тармоқ раҳбарлари ҳам ҳар ҳафтада битта вилоятга бориб, ўша жойдаги корхоналари билан бирга амалдаги лойиҳаларни бажаришни жадаллаштириш ва қўшимча инвестиция лойиҳалари бўйича ишни ташкил этади. Зарур ҳолларда маҳаллий раҳбарлар ва тадбиркорларга инвестиция лойиҳаларини ишлаб чиқишни ўргатади. Бош вазир ва унинг ўринбосари элчилар иштирокида ҳудудлар ва тармоқларга жалб қилинган хорижий инвестицияларни ўзлаштириш ҳолатини мунтазам муҳокама қилиб боради. Натижаларига қараб, ҳокимлар ва тармоқлар раҳбарлари рағбатлантирилади ёки уларга нисбатан иш ҳақининг 50 фоизи миқдорида жарима қўлланади.\nҲудудларга бириктирилган республика идоралари раҳбарлари вилоят ҳокимлари ва элчилар билан биргаликда ҳар бир туман (шаҳар)да тўғридан-тўғри хорижий инвестициялар иштирокидаги лойиҳаларни амалга ошириш ҳолатини ўрганиб, уларнинг ижросини жадаллаштириш бўйича аниқ чоралар кўради. Шунингдек, қўшимча лойиҳалар бўйича таклифлар ишлаб чиқади ва хорижий инвесторларни жалб қилади.\nИккинчи – Инвестициялар бўйича давлат қўмитаси ҳудудлар ва тармоқларнинг инвестиция лойиҳалари бўйича таклифларини умумлаштириб, самарадорлигини баҳолайди ва ягона электрон “онлайн” базани шакллантиради.\nУчинчи – Ташқи ишлар вазирлиги ҳамда ҳудудларга бириктирилган элчилар ягона электрон базага киритилган лойиҳаларга хорижий инвесторларни жалб қилади.\nТўртинчи – Вазирлар Маҳкамаси саралаб олинган истиқболли лойиҳаларни амалга ошириш учун хорижий инвесторлар билан тегишли келишувларни расмийлаштириш чораларини кўради ва ижросини назоратга олиш бўйича “йўл харитаси”ни тасдиқлайди.\nШавкат Мирзиёев янги лойиҳаларга инвесторларни жалб қилишни янада фаоллаштириш учун ҳар йили барча ҳудудларда камида бир марта хорижий сармоядорлар иштирокида инвестиция форумлари ўтказиш, шунингдек, хориждаги йирик халқаро инвестиция форумларида юртимиз тадбиркорлари иштирокини таъминлаш зарурлигини таъкидлади. Инвестициялар бўйича давлат қўмитаси ва Ташқи ишлар вазирлигига жорий йилда ҳудудларда ташкил этиладиган инвестиция форумлари режа-жадвалларини шакллантириш бўйича кўрсатмалар берди.\n– Энг муҳими, инвестиция лойиҳаларини тўғри жойлаштириш керак. Бу борада инвесторларнинг ягона талаби – лойиҳа мўлжалланган жой зарур инфратузилма тармоқларига эга бўлишидир. Шунинг учун яқинда урбанизация жараёнини такомиллаштириш бўйича Президент қарорини қабул қилдик. Бундан асосий мақсад – инфратузилма мавжуд ва ривожланиши қулай бўлган жойларга инвесторлар жалб қилинса, саноатнинг тизимли ривожланишига эриша оламиз. Саноат бор жойда иш ўринлари ва даромад бўлади, уй-жойлар, ижтимоий объектлар, шаҳарчалар барпо этилади, – деди Шавкат Мирзиёев.\nЖорий йилда тижорат банклари хорижий банкларнинг жами 740 миллион доллар тўғридан-тўғри кредитларини жалб қилиши белгиланган. Йиғилишда узоқ муддатли, паст фоизли тўғридан-тўғри хорижий кредит ресурсларини жалб қилиш ишларини кучайтириш лозимлиги таъкидланди.\nБундан ташқари, 2 минг 800 та ижтимоий соҳа ва инфратузилма объектини қуриш ва таъмирлаш режалаштирилган. Давлатимиз раҳбари халқимизнинг ҳаёт сифатига дахлдор бу масалага алоҳида эътибор қаратиб, мактабгача таълим муассасалари, мактаблар, соғлиқни сақлаш объектлари, йўллар, ичимлик суви тармоқларини қуриш ва реконструкция қилиш бўйича белгиланган ишларни жадаллаштириш зарурлигини таъкидлади.\nВидеоселектор йиғилишида Инвестиция дастурига киритилган лойиҳалар ижросини ташкил этиш юзасидан кўрилаётган чоралар ҳақида ҳукумат аъзолари, вазирлик ва идоралар, хўжалик бирлашмалари раҳбарлари ва вилоят ҳокимларининг ҳисоботлари тингланди.\n14 Июл 2020 2726\n22 Июл 2020 2183\n20 Июл 2020 2081\n14 Июл 2020 1221


Президентимиз қишлоқ хўжалигида чуқур қайта ишлашни ва саноатни ривожлантирмасдан кўзланган мақсадга эришиб бўлмаслигини ҳар доим таъкидлаб келмоқдалар.\nБирламчи қайта ишлаш саноатида кейинги йилларда қишлоқ хўжалигида амалга оширилган ютуқларимиз кўлами кенгайиб бормоқда.\nКластерлар бугунги кунда фермерларни бириктириб, улар ўртасидаги ўзаро иқтисодий - ижтимоий муносабатларни барқарорлашиши натижасида рақобатбардошликни ривожлантирмоқда, кўпроқ қўшимча даромад олишга ва бозорда сотилишига имкониятларни кенгайтирмоқда.\nМасалан, пахта толасини ўзимизда қайта ишлаб, тайёр маҳсулот шаклида жаҳон бозорига олиб чиқилиши – пахта ҳосилини етиштираётган фермерларимиз даромадни бир неча баробарга оширмоқда. Қолаверса, пахта ўсимлигидан олинадиган яна бир неча маҳсулотлар ҳам борки, буларнинг барчаси иқтисодий самарани бир неча баробарга оширди. Энг муҳими, кўплаб янги иш ўринлари яратилди.\nКластер “ягона занжирда айланадиган тараққиёт” – деб беҳудага эътироф этилмаяпти.\nБиринчидан, саноатбоп хомашё етиштирувчи жабҳа бўлиб, ерни экинга тайёрлашдан, то ҳосилни йиғиштириб олгунча бўлган жараённи ўзи ичига олмоқда.\nИккинчи, ҳосилни тола, уруғ, чигит каби маҳсулотларга айлантиришмоқда.\nУчинчи, пахта хомашёсидан олинган бирламчи маҳсулотлар истеъмол учун тайёр маҳсулотга айлантирмоқда. Жумладан, толадан ип-калава ва ундан мато, тайёр кийим-кечаклар, чигитдан ўсимлик мойи, хўжалик совуни, чорва учун озуқа, фармацевтика учун керакли маҳсулотлар олинмоқда. Ғўзапоя қайта ишланиб ундан иссиқхоналар учун биогаз тайёрланмоқда.\nТўртинчи, ҳақиқий занжир юзага келмоқда. Хусусан, олинган озуқа ҳисобига чорвачилик лойиҳалари амалга оширилиб, ундан олинган маҳсулотларни қайта ишлаш орқали озиқ-овқат саноати учун гўшт-сут етиштириш, уни қайта ишлаш натижасида эса бозорларда тайёр маҳсулотларнинг турлари ошмоқда. Шунингдек, чорвачилик фермер ерларини етарли табиий ўғит билан таъминламоқда. Бундан ташқари, биогаз олиш, у орқали иссиқхона хўжалигини ривожлантириш имкони кенгаймоқда.\nБешинчи, пахта терими даврида мажбурий меҳнатга барҳам берилди.\nАйниқса, сувдан оқилона фойдаланиш, ерларнинг мелиоратив холатини яхшилаш, тупроқ унумдорлигини оширишнинг аҳамияти ҳар бир фермернинг бугунги фаолиятида яққол кўриниб турибди.\nТошкент вилояти фермер, деҳқон хўжаликлари ва томорқа ер эгалари Кенгаши раиси ўринбосари Зойир Жумаевич Эшнаев


Дзюдо ўйича Тошкент Гран-присининг илк кунида ўзбекистонлик спортчилар учта медалга эга чиқди – Газета.uz\nДзюдо ўйича Тошкент Гран-присининг илк кунида ўзбекистонлик спортчилар учта медалга эга чиқди\nТошкентда бошланган дзюдо бўйича нуфузли Гран-при мусобақасининг илк кунида Диёрбек Ўрозбоев ва Сардор Нуриллаев кумуш, Шаҳрам Аҳадов бронза медалини қўлга киритди.\nLotinchada 9 ноябр 2018, 19:44 Спорт\nТошкентда дзюдо бўйича нуфузли Гран-при мусобақаси старт олди. Бугун ўтказилган баҳсларда уч нафар ўзбекистонлик спортчи совриндорлар қаторидан ўрин олди. Бу ҳақда МОҚ матбуот хизмати хабар берди.\n-60 кг вазн тоифасида Ўзбекистон шарафини ҳимоя қилган Диёрбек Ўрозбоев турнир давомида Эрон, Германия ва Мўғулистон вакилларини мағлубиятга учратиб, финалга йўл олди. Ҳал қилувчи баҳсда у бошқа бир мўғулистонлик спортчи Болдбаатар Ганбатга қарши баҳс олиб борди ва имкониятни бой бериб қўйди. Шу тариқа, Диёрбек Тошкент Гран-присининг кумуш медали билан кифояланди. Қайд этиш лозимки, ушбу нуфузли мусобақага айни пайтда Тошкентда бўлиб турган Халқаро ҳаваскор бокс ассоциацияси (AIBA) президенти Ғофур Раҳимов ҳам ташриф буюрди ва совриндорларни тақдирлаш маросимида иштирок этди.\nШунингдек, -66 кг вазн тоифасида баҳсларда қатнашган Сардор Нуриллаев финалга қадар Қирғизистон, Россия, Мўғулистон, Озарбайжон вакилларидан устун келди ва ҳал қилувчи баҳсга етиб борди. Олтин медаль учун кечган баҳсда у словениялик Адриан Комбокка қарши татамига чиқиб, мағлубиятга учради ва кумуш медалга сазовор бўлди.\nУшбу вазнда баҳсларда иштирок этган бошқа бир спортчи Шаҳрам Аҳадов Исроил, Сербия вакилларини мағлубиятга учратди. Чорак финалда эса озарбайжонлик рақибга имкониятни бой бериб қўйди. Бронза медали учун баҳсларда у Мўғулистон ва Россия терма жамоаси вакилларидан устун келиб, Тошкент Гран-приси совриндорига айланди.\nШу тариқа, ўзбекистонлик дзюдочилар мусобақанинг биринчи кунида 2 та кумуш ва 1 та бронза медалларини қўлга киритишди.\nЭртага Тошкент Гран-присида эркаклар ўртасида -73 кг, -81 кг, аёллар ўртасида эса -63 кг ва -70 кг вазн тоифаларида баҳслар ўтказилади.\n«Газета.uz» 1 056


Амалга ошишини президент ҳам истамайдиган ният\n30 ноябр 2020, Тошкент вақти: 03:31\nЎтган жума куни Бухоро ва Қашқадарё вилоятларига сафар қилган Ўзбекистон президенти Ислом Каримов маҳаллий фермерлар билан ҳам учрашиб, уларнинг қишлоқ хўжалиги ривожига қўшаётган ҳиссаларини юқори баҳолади.\n“Фермер бугун нафақат ишлаб чиқарувчи, нафақат халқимизни боқувчи, сиëсий нуқтаи назардан фермерлик ҳаракати бугун сиëсий кучга айланяпти. Бутун Ўзбекистонни бошига кўтариб, эртага қандай яшаймиз, қандай ривожланамиз, Ўзбекистонга қайси сиëсий куч эгалик қилади? Мен хоҳлардимки, фермерлар ҳам эгаликка тайëр бўлиши керак”,- деди президент Бухородаги бир учрашувда.\nЎзбекистон аҳолисининг каттагина қисми қишлоқ хўжалиги соҳасида бандлиги инобатга олинса, дарҳақиқат деҳқонлар бирлашиб, катта сиёсий ҳаракатга айланиши ва И.Каримов айтганидек, ҳокимиятга даъво қиладиган куч бўлиши мумкин.\nДеҳқонлар ҳаётидан яхши хабардор инсон ҳуқуқлари ҳимоячиси Толиб Ёқубов айнан шунинг учун ҳам Каримов режими бунга ҳеч қачон йўл қўймаслигини таъкидлади.\n“Деҳқонлар асосий социал база сифатида бир партияга бирлашса, жуда катта кучга айланиши табиий. Лекин Ислом Каримов ўз фаолиятида ҳар қандай сиëсий кучдан қўрқиб яшаган. Ҳеч қайси бир сиëсий кучга йўл бермаган. У ҳозирги пайтда шунақа бир илҳомланиб қолганини тушуниш қийин эмас. Чунки унинг иқтисодий сиëсати Ўзбекистонни таназзулга олиб бораëтганини кўриб турибди. Шунинг учун у гўë социал базани рағбатлантириш учун айтаëтган нарса. Лекин бу сохта рағбатлантириш”,- деди Т.Ёқубов.\nИ.Каримовнинг Бухорода айтган гаплари носамимий эканига мисол ўлароқ, Толиб Ёқубов яқин ўтмишда ана шундай ҳаракат, яъни деҳқонларни сиёсий ғоя остида бирлаштирмоқчи бўлганлар тақдири нима билан якунланганини эслатди.\n“1991 йилда академик Муҳаммаджонов билан профессор Олим Каримов “Озод деҳқонлар” партиясини ташкил қилган эди, Каримов бу партияга тиш-тирноғи билан қарши турди. Бу партия, менимча, Адлия вазирлигига яқинлаштирилгани ҳам йўқ. 1992 йилда уларнинг ҳаммаси давлатга қарши, деган айблов билан судга тортилди. Уларни ичида Олим Каримов ҳам бор эди”,- деди Т.Ёқубов.\nУнинг таъкидлашича, давлатнинг фермерларга муносабати, уларнинг сиёсий кучга бирлашиши у ёқда турсин, тирикчилик қилиш имконларидан маҳрум қилмоқда.\n“Мен буни тушуна олмаяпман. Шанба куни Ўзбекистоннинг биринчи каналидан фермерларнинг ғалла топшираëтганини, ортиқча ғаллани уйларига олиб жуда хурсанд бўлганини кўрсатди”,- дейди қорақалпоғистонлик фермер Қубай Ортиқов.\nКубай оға шанба куни телевизорда президент бухоролик фермерларга айтган гапларини эшитиб, хурсанд бўлди. Лекин “мен нима дейман-у, қўбизим нима дейди”, деганларидек ўзи ва Қорақалпоғистондаги бошқа фермерлар бошдан кечираётганлари президентнинг гапларига мутлақ тескари эканини куюниб гапирди.\n“Президентимизнинг фермерлик тўғрисида қонуни бор. Давлат буюртмасидан ортиқча етиштирилган ғаллани фермерлар ўзига олиб қоляпти. Лекин Жўқорғи Кенгес раиси Мусо Эрниязов бошчилигида бу қўлимиздан тортиб олиняпти. Босқинчилик қиляпти, 15-20 та милиция ходими келиб, фермернинг қаршилигига қарамай, комбайн солиб буғдойни ўриб оляпти”,- деди Қубай Ортиқов..\nДавлатнинг фермерга бундай муносабати, дейди ҳуқуқ фаоли Толиб Ёқубов, Каримов режимининг уларни шунга ўхшаш кундалик муаммолар билан банд қилиб, сиёсатга умуман яқинлаштирмасликдир.\n“Уларга ҳеч қачон йўл бермайди. Фермерларга, деҳқонларга умуман йўл йўқ. Бу аниқ. Чунки 1989 йилдан бери шу қозонда қайнадик ва шу қозон ичида нималар қайнаëтганини биламиз”,- деди Қ.Ортиқов.


25 миллион дона кўчатнинг қанчаси кўкаради?\nУмумхалқ ҳашарида ўтқазилган минглаб арчалар Ўзбекистон иссиқ иқлимига дош беролмай ва қаровсизликдан қуриб қолмоқда\nЎзбекистонда "Мустақилликнинг 22 йиллигига ҳар кишидан 22 тадан кўчат ўтқазиш” тадбири давом этмоқда. Бироқ, ўзбекистонликлар ҳар йили ўтқазилаётган миллионлаб кўчатнинг асосий қисми қаровсизликдан қуриб кетаётганини айтмоқда.\nЎзбекистон ҳукумати расмий хабарига кўра, шаҳар ва вилоятларда ўтказилган умумхалқ ҳашари натижасида 25 миллион донадан ортиқ дарахт кўчатлари ўтқазилган.\nБу тадбир “Обод турмуш йили” Давлат дастури доирасида ўтказилаётгани айтилади.\nОзодлик тингловчиларига кўра, бу йил асосан манзарали дарахтлар кўчатини ўтқазишга кўпроқ эътибор бериляпти.\nНаманган вилоятининг Поп туманида истиқомат қилувчи маҳалла фаолларидан бири Бахтиёр аканинг айтишича, ободонлаштириш тадбири натижасида туман марказига кўрк бағишлаб турган катта чинорлар таг туби билан кесилиб, уларнинг ўрнига арча кўчатлари ўтқазилган:\n- Юз йиллик чинорлар инсон саломатлигига зарар дейилиб, қирқиб ташланди. Бугун ҳамма ёқ дашту биёбон бўлиб қолди. Уларнинг ўрнига арча кўчатлари ўтқазилди. Арча энди бу тоғ дарахти. Ёзда жазирама иссиқ бўладиган бизнинг шароитимизга арча нима қилиб бера оларди. Энди бу фақат меҳмонларни кўзига чиройли кўрсатиш учун қилиняпти шекилли, халқни ўйлайдиган раҳбар қолмади ўзи,- дейди Поп туманидаги маҳалла фаолларидан бири Бахтиёр ака.\nПоп туманида манзарали дарахтлар экилаётган бўлса, мамлакат жанубидаги туманларда ташкилот раҳбарларидан “ҳар бир ишчи 22тадан дарахт кўчати ўтқазиши” талаб қилинмоқда.\nБу ҳақда гапирган Сурхандарё вилояти Жарқўрғон туманидаги корхоналардан бирининг раҳбарига кўра, ишчилар зиммасига кўчатларни ўзлари топиб, ўтқазиш мажбурияти юклатилган:\n- Мустақилликнинг 22 йиллигига 22тадан кўчат ўтқазиш ташаббусини давом эттиряпмиз. Бу кўчатларни ҳеч ким бизга бергани йўқ. Бозорга бориб, мевали ва манзарали дарахтлар кўчатларини сотиб оляпмиз, уларни ўтқазяпмиз. Кўчаларни тозалаяпмиз, ободонлаштириш ишларини олиб боряпмизда,- дейди исми сир қолишини сўраган жарқўрғонлик суҳбатдошимиз.\nЎзбекистонда ҳар йили умумхалқ ҳашари билан ўн миллионлаб кўчат ўтқазилади. Бироқ кейинчалик бу кўчатларга қаров бўлмагани учун ҳам уларнинг асосий қисми қуриб қолади.\nНавоийлик тадбиркор Наримон Абуллаев бу тадбирлар кампаниябозликдан бошқа нарса эмас дейди.\n- Ҳар йили шундай ҳашарлар бўлади. Ўтган йили корхонамиз 200та кўчатга пул ўтқазиб берган эди. Бироқ бу кўчатлар узоқ яшамайди. Ура-ура қилиб экишадида, кейин ҳеч ким унга қайрилиб қарамайди. Мен ишонч билан айтаман, бу кўчатларнинг 95 фоизи қуриб кетади. Энг қизиғи шундаки, ҳар йили шунча кўчат экиш керак, деб буйруқ берган ҳокимлик ўтган йилги экилган кўчатлар тақдири билан қизиқмайди. Агар шу пайтгача экилган кўчатларга қаров бўлиб, кўкариб кетганда эди, Ўзбекистон кўчалари Россия ўрмонларидай бўлиб қолиши керак эди. Бироқ, афсуски, бу ҳайбаракаллачиликдан бошқа нарса эмас,- дейди тадбиркор Наримон Абдуллаев.


Халқнинг бошига коронавирус балоси ҳам камми?… — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/Madaniyat/Халқнинг бошига коронавирус балоси ҳам камми?…\nОта-боболаримиз яқин-яқинларгача ариқдаги оқар сувдан ичишар эди. Шунинг учун сувни ифлослантирмаслик учун ҳамма бирдек ҳаракат қиларди. Сув қишлоқлардан қишлоқларга оқиб ўтар экан ҳамма жойда сувнинг тозалигига ишонишарди, чунки сувга туфлаш ҳам гуноҳ ҳисобланган. Энди эса…\nБугун эрталаб туманимиздаги “Оқкамар” маҳалласида яшовчи фуқаро “Дайтулак” каналида қорамолнинг ўлиги оқиб келаётганини суратга тушириб юборибди. “Шу маҳаллада яшовчи кишининг моли ўлиб қолган эди. Шуни кўмиб ташламасдан каналга ташлаб юборибди. Ахир бу йилги қурғоқчилик пайти қанча кишилар шу сувдан фойдаланишади, болалар чўмилашиди. Молнинг нима касалдан ўлганини ҳеч ким билмайди-ку”-деди куюнчаклик билан қўнғироқ қилган киши.\nКоронавирус касаллигининг яна кенг тарқалаётганлиги ҳақида нохуш хабарлар тинимсиз тарқалаётганда бу каби ҳолатларни нима билан изоҳлаш мумкин?


Карикатуралар отаси Омар Момани Элдор Шомуродов билан учрашди - EFFECT.UZ\nЎФА халқаро бўлими таклифи билан дунёга машҳур рассом Омар Момани Иорданияда Ўзбекистон терма жамоаси меҳмони бўлди.\nФОТО: Ўзбекистон Футбол Ассоциацияси матбуот хизмати\nМомани шахсан “Рома” ҳужумчиси Элдор Шомуродов билан суҳбатлашди. Унга эсдалик учун Ўзбекистон терма жамоаси махсус формаси совға қилинди.\nМаълумот ўрнида, Омар Момани – аслида иорданиялик бўлиб, у ўзининг карикатуралари билан дунёга машҳур бўлган.\nҲозирда унинг Instagram саҳифасининг ўзида 691 минг обуначиси бор ва шу вақтгача унинг саҳифасига 4 мингга яқин пост жойланган.\nTeglar:Омар Момани, Элдор Шомуродов


15:54, 14.10.2019 // 168345\nҚашқадарёда ичкиликка ружу қўйган эркак божаси ва қайнакаси томонидан шафқатсизларча ўлдирилди (видео)\n«Ўзбекистон» телеканалининг «Бир жиноят изидан» кўрсатувида божаси ва қайнакаси томонидан шафқатсизларча ўлдирилган эркак ҳақида ҳикоя қилинди.\n2019 йил 15 август куни кеч соат 19:00 ларда Миришкор тумани ички ишлар бўлимига хабар келиб тушади: Тумандаги «Чаманзор» маҳалла фуқаролар йиғини ҳудудидан оқиб ўтувчи канал ирмоғидан осиё миллатига мансуб шахси номаълум эркак кишининг мурдаси топилди. Зудлик билан тезкор тергов гуруҳи тузилиб, воқеа жойига етиб борилди.\nТергов гуруҳи қотиллик қурбони бўлган эркакнинг шахсини аниқлаш мақсадида бедарак йўқолганлар, чет элга ишлагани кетган одамлар ва бошқа тоифадаги қидирувдаги шахсларни бирма-бир сўраб суриштира бошлади.\nСуд-тиббий экспертизаси мурданинг ёши ўртача 30—35 ёшларда эканлиги, унинг чап кўзининг юқориси ва ўнг чакка соҳасида, ўнг энса ва қулоқ соҳасида, бурнида, жами 10 дан ортиқ эзилиб-йиртилиш кўринишидаги жароҳатлар борлигини аниқлади.\n«Бу ҳолат бўйича биз зудлик билан фотосуратга олиниб, суриштирув ишларини олиб бордик. Барча шахсий таркиб ўша ерга жалб қилиниб, тегишли топшириқлар берилди. Шахсий таркиб мурданинг шахсини аниқлаш бўйича суриштирув ишларини олиб борди. Барча маҳаллалар, жамоатчилик вакиллари жараёнга жалб қилинди. Фотосуратлар маҳаллаларга кўрсатиб чиқилди. Уйидан чиқиб кетганлар, туман ҳудудидан бедарак кетганлар бўйича ҳам суриштирув ишлари олиб борилди. Миришкор туманидан бедарак чиқиб кетган фуқаролар аниқланмагани учун қўшни туманларга хабарномалар жўнатдик», — дейди Миришкор туман ИИБ бошлиғи Нодир Исмоилов.\nШундан сўнг вилоят ички ишлар бошқармасининг шахсга қаратилган жиноятларга қарши курашиш бошқармаси ходимлари вилоят бўйича тезкор қидирув-суриштирув ишларини бошлаб юборди.\nСуриштирув ишлари натижасида Косон туманидаги «Регзор» маҳалласида яшовчи 1983 йилда туғилган Бобур Жумаевни бедарак йўқолгани ҳақида хабар олинди.\nИзсиз йўқолган эркак бошқа маҳаллаларда рўйхатларда туриб, «Пахтазор» маҳалласида яшаб юрганлиги маълум бўлди. Маҳаллада яшовчи одамлар билан бирма-бир суҳбатлашилди. Лекин улардан ҳеч қандай маълумот олишнинг иложи бўлмади.\n«Жумаев Бобурнинг турмуш ўртоғи Дилноза Шодиева билан суҳбат ўтказилди. Аёл турмуш ўртоғининг анчадан бери Россияга ишлашга кетган, деб ўйлаб юрганини билдирди. Шундан сўнг ушбу ҳолат юзасидан яна ҳам кўпроқ суриштирув ишлари олиб борганимизда Жумаев Бобурнинг муттасил равишда спиртли ичимлик ичишга ружу қўйганлиги, оиласи билан нотинч эканлиги аниқланди.\nАниқланишича, Дилноза Шодиева, унинг акаси Ўктам Атақов, поччаси Қодир Жўраевлар 2019 йил 11 август куни Бобур Жумаевнинг маст ҳолда уйда ухлаётганидан фойдаланиб, уни турли тўқмоқлар билан боши ва бошқа аъзоларига уриб, унга тан жароҳати етказиб, ўлдириб, мурдани уйда бўлган мототциклга ортиб, Миришкор тумани бош каналига олиб келиб, қорнига тош боғлаб оқизиб юборган.\nШундан сўнг улар ҳақидаги маълумотлар тўпланиб, тергов бўлимига топширилди», — дейди Қашқадарё вилояти ИИБ шахсга қаратилган жиноятларга қарши курашиш бўлими бошлиғи Хўжаназар Баҳриев.\nМаълум бўлишича, қотиллик қурбони бўлган Бобур Жумаев 11 август куни маҳалладаги дўконлардан бирига кириб, спиртли ичимлик истеъмол қилади. Шундан сўнг у ўзи яшайдиган иссиқхона хўжалигига келиб рафиқаси Дилноза Шодиевани ўласи қилиб калтаклайди.\n«Эрим 11 август куни кеч соат 19:00 ларда уйга келди. У оёқда тура олмайдиган аҳволда эди. Ҳайит куни эди ўшанда. Уйда на нон, на бошқа маҳсулот, ҳеч нарса йўқ. Болам билан мен куни билан уйда оч ўтирдим. Кечки пайт дарвоза эшиги тақиллади. Эримнинг овозини эшитишим билан эшикни очдим, очишим билан қўлимдан болани олиб, иссиқхона томонга қаратиб отиб юборди ва мени уриб кетди. Кейин уйга кириб кетди ва пичоқ олиб чиқиб, менга ташланмоқчи бўлди. Мен кўчага қочиб чиқдим ҳамда қўшнимнинг телефонидан акамга қўнғироқ қилдим. ‘Ака, тез келинг, мени уряпти, шунақа қиляпти’, дедим. Кейин акам билан куёвим етиб келди. Шунда акамлар келиб уни урди, у жойида ўлди. Ўлдириб қўйганидан кейин олиб чиқиб кетди, мен ўша ерда қолдим», — дейди Дилноза Шодиева.\n00:10 Кеча // 142471\n09:59 Кеча // 125585\n16:14, 04.07.2020 // 106192\n17:44 Кеча // 105064\n10:06 Кеча // 102988


Ҳукумат таркибига ўзгариш киритилди, бош вазирга янги ўринбосар тайинланди\n17:50 / 28.11.2017\nЎзбекистон Республикаси президенти Шавкат Мирзиёевнинг 34-03 сонли қарори билан Ўзбекистон Республикаси Вазирлар Маҳкамаси таркибига ўзгаришлар киритилди. Унга кўра, ҳукумат таркибида Инвестициялар, инновацион ривожлантириш, эркин иқтисодий ва кичик саноат зоналари фаолиятини мувофиқлаштириш, туризм масалалари комплекси ташкил этилди.\nKun.uz манбаси хабарига кўра, янги комплексга Сухроб Рустамович Холмурадов раҳбарлик қилади, у Ўзбекистон Республикаси бош вазири ўринбосари этиб тайинланган.\nСухроб Рустамович 1973 йилда Самарқанд вилоятида туғилган, миллати ўзбек. У 2000 йилда Тошкент Молия институтини тамомлаган. 1993 йилдан буён банк тизимида фаолият юритиб келади. У шу йилнинг мартида Ўзбекистон Республикаси Ташқи иқтисодий фаолият миллий банки («Миллий банк») бошқарув раиси этиб тайинланганди.\nЎз навбатида, 2016 йил кузидан шу вақтгача «Саноатқурилишбанк» раҳбари ҳисобланган Алишер Қудратуллаевич Мирсоатов «Миллий банк»ка раис бўлган. 1974 йилда Тошкент шаҳрида туғилган Алишер Мирсоатов 1996 йилдан буён банк тизимида фаолият кўрсатиб келмоқда.\nВазирлар Маҳкамаси Сухроб Холмуродов\nАхборот технологиялари вазирлигига раҳбар тайинланди, Шерматов бошқа ишга ўтказилди


Теҳрон прокурори Али Меҳрнинг сўзларига кўра, Қосим Сулаймонийни ўлдиришга тайёргарлик кўришда иштирок этган ва бу масала билан шуғулланган 36 киши аниқланди. Улар орасида АҚШ ва бошқа давлатларнинг сиёсий ва ҳарбий арбоблари бор.\nЭрон суд ҳокимияти Интерполдан Ислом инқилоби муҳофизлари корпуси генерали Қосим Сулаймонийнинг ўлими учун АҚШ президенти Дональд Трампни халқаро қидирувга беришни талаб қилмоқда. Бу ҳақда Mehr агентлиги хабар берди.\n"Қосим Сулаймонийни ўлдиришга тайёргарлик кўришда иштирок этган ва бу масала билан шуғулланган 36 киши аниқланди. Улар орасида АҚШ ва бошқа давлатларнинг сиёсий ва ҳарбий арбоблари бор", - дея Теҳрон прокурори Али Меҳрдан иқтибос келтирмоқда агентлик.\nУнинг сўзларига кўра, суд органлари уларни жавобгарликка тортиш ҳамда Интерпол орқали қидирув эълон қилиш тўғрисида қарор қабул қилган.\nАли Меҳрнинг қўшимча қилишича, бу шахслар "қотиллик" ва "терроризм"да айбланмоқда, "Рўйхат бошида АҚШ президенти Дональд Трамп турибди".\nЭслатиб ўтамиз, Қосим Сулаймоний 2020 йилнинг 3 январь куни Ироқ пойтахти Бағдодда АҚШ ҳарбийлари ўтказган операция натижасида ўлдирилганди.


Диего Марадона қозоғистонлик оёқсиз болакай билан футбол ўйнади (видео) - xabar.uz\nДиего Марадона қозоғистонлик оёқсиз болакай билан...\n27.04.2018 10:29 0 1445\nҚозоғистонлик ёш футбол мухлиси Али Амир ижтимоий тармоқлар орқали Марадона билан учрашмоқчи эканини айтган эди. Шундан сўнг Диего уни машғулотга таклиф қилди.\nОёқсиз болакай машғулотда гол уриш учун қўлларидан фойдаланди. Машғулотдан сўнг Марадона унга совғалар ва имзоси туширилган футболка совға қилди, Амир эса қозоқ миллий либосларини ҳадя қилди.\nфутбол Марадона оёқсиз болакай\nСпорт 25/02, 21:08


Доим иш билан банд кишиларга қоматни сақлаш бўйича тавсиялар - Ayol.uz\nДоим иш билан банд кишиларга қоматни...\nДоим иш билан банд кишиларга қоматни сақлаш бўйича тавсиялар\nDiyora Rahmatullayeva 07.09.2015 10:49 645 01\nЖурналларда, теледастурларда, форумларда хушқомат ва соғлом бўлиш учун спорт билан шуғулланиш кераклиги ҳақида бонг урилади. Бу, албатта, кишини руҳлантиради, бироқ спорт билан шуғулланиш учун вақт бўлмаса, нима қилиш мумкин?\nМутахассислар фикрича, ҳаётингиз ўта қизғин ва шошма-шошарликларга тўла бўлганида ҳам қоматни сақлаб қолиш иложи бор. Бунинг учун қуйидаги тавсияларга қулоқ тутсангиз, кифоя!\nШифокорлар “Кўпроқ сув ичинг”, — дейишдан чарчамайди. Кун давомида бир шиша сув кўп нарса еб қўймаслик, шарбат ва газланган ичимликларни кўп ичиб юбормаслик, демакки, кераксиз калорияларни истеъмол қилмасликка ёрдам беради.\nДам олиш куни келаси ҳафта учун таомнома тайёрлашга бироз вақт ажратинг. Ушбу таомлар учун талаб этиладиган маҳсулотларни ҳам дам олиш кунида харид қилиб қўйинг. Янгигина пиширилган овқатлар бутерброд ёки дўкондан харид қилинган бошқа тайёр егуликларга қараганда анча фойдалидир.\nҲар ерда жисмоний машқлар бажаринг\nЧой қайнашини кутаётган, уй йиғиштираётган, кимнидир ёки ниманидир кутаётган маҳалингизда ўтириб-туриш, сакраш, оёқларни силташ каби машқларни бажариш мумкин. Телевизор кўришни эса ётиш ўрнига обруч айлантириш орқали тўла-тўкис спорт машғулотига айлантириш мумкин.\nУйқуга тўймаслик кортизол стресс гормонини ишлаб чиқаради ва организм серотонин бахт гормонини қидириб, одатда зарарли ва ширали егуликни талаб эта бошлади. Канадалик олимлар фикрича, сифатли уйқу — вазнни камайтириш дастурининг муҳим қисмидир. Уйқу етишмаслиги организмни ёғларни захира қилиб қўйишга ундайди.\nИшхонага уйдан егулик олиб боринг\nБу истеъмол қилинадиган калориялар ҳажмини камайтиради. Иш вақтида қорин бироз очиққанида, дўкондан ширинлик олиб ейиш ўрнига, уйдан келтирилган салат ёки олма билан тамадди қилиб олиш мумкин.\nҲеч ким мукаммал эмас. Қайсидир пайт иродангиз бўшлик қилиб, бир пакет чипс еб қўйсангиз, ўзингизни қийнаманг. Руҳшунослар доимий равишда виждон азобида бўлиш одамни руҳан майиб қилишини аниқлади. Масалан, қорнингиз борлигидан норози бўлиб юрсангиз, ошқозон-ичак касалликларига йўлиқишингиз мумкин.\nМақолада Ладй.маил.ру маълумотларидан фойдаланилди.


Ҳасанхон Яҳё Абдулмажид: “Аҳли Қуръоннинг аввало нияти пок бўлмоғи лозим” – Davronbek's blog\nҲасанхон Яҳё Абдулмажид: “Аҳли Қуръоннинг аввало нияти пок бўлмоғи лозим”\nPosted on June 23, 2016 AuthorDavronbekLeave a comment\nҲасанхон Яҳё Абдулмажид 1981 йил 12 январда Андижон шаҳрида таваллуд топган. 13 ёшида Қуръони Каримни тўла ёд олган.\nҲасанхон қори 2005 йил Саудия Арабистони Қироллиги Маккаи Мукаррама шаҳрида ўтказган халқаро Қуръон мусобақасида қатнашган. Ўзбекистон Мусулмонлари идораси томонидан ўтказилган 19-Қуръон мусобақасининг Республика босқичида биринчи ўринни олди (2009).\nТошкент Ислом институтини тамомлаган (2008).\nҲасанхон қори “Навоийдан чу топқаймен навое” (Ҳусанхон қори билан ҳаммуаллифликда) китоби муаллифи. “Олтин силсила” мажмуаси таржимонларидан ва муҳаррирларидан бири. 30 жузлик Қуръони карим қироати аудио диски чиқарилган.\nҲасанхон Яҳё Абдулмажид ҳозирда Тошкент шаҳридаги “Минор” жомеъ масжидида хатмга ўтмоқда.\nҲасанхон қори билан суҳбатимиз Қуръони карим қироати ва қорилар масаласига бағишланди.\n— Қори ака, Рамазон шариф кечаларидаги хатми Қуръонда қироатингиздан баҳраманд бўлмоқдамиз. Аллоҳ рози бўлсин. Албатта, бунга эришишда устозларнинг ўрни беқиёс. Сизга Қуръони каримдан таълим берган устозларингиз ҳақида эслаб ўтсангиз.\n— Илк устозимиз падари бузрикворимиз Яҳёхон қори бўладилар. У киши оталари Боқибиллоҳ қорида Қуръони каримни ҳифз қилганлар. Ҳаётларининг сўнги ўн йилида масжидда хизмат қилганлар. Аввал “Девонабой” масжидида ноиби имом, 1983 йилдан “Уйғур” масжидда имом хатиблик қилганлар. 1989 йил оламдан ўтганлар.\nБиз отамизда роппа роса икки пора ёд олганмиз. Аввалига ёддан ўқитганлар. Бир пора ёд олганимиздан кейин хат танитганлар. Ўта талабчан, тартибли ва тарбияга моҳир эдилар. Қироатлари гўзал, муҳаббатлари жўшқин, сўзга уста, зарофатли инсон эдилар. У кишини таниганлар ҳозиргача сўзларини эслаб, гапириб юришади. Мулк сурасини тугатганимизда у кишидан ажраб қолганмиз.\nОрадан бир ойча ўтгач, онамнинг саъйҳаракатлари билан бобомиз Ҳабибуллоҳ ҳожи дада бизни ўз устозлари Қобил Охун домланинг набиралари, марҳум устозимиз Бадриддин қори акага олиб бориб топширганлар. У кишидан ҳамда икки укалари Зиёуддин ва Сирожиддин қори акалардан таълим олганмиз. Бир қатор ёдлаб етказгач, такрор ва хатмга тайёргарликда асосан Бадриддин қори акамга ўқиб берганмиз.\nУстоз Қуръонга жуда ҳам муҳаббатли, сабрли, тақводор инсон эдилар. Ўша биз таълим олган кезлар 3-4 кунда ҳам хатм қилардилар. Ҳар йили ражаб ойи кириши билан Рамазонга тайёргарлик бўларди, нафл намозларда хатм қилинарди.\n— Ўзлари қори бўлмаган мухлислар фарзандларини ёшликдан Қуръони каримга муҳаббатли қилиб тарбиялашда нималарга эътибор беришлари керак? Шунингдек, фарзандини қори қилмоқчи бўлганларга қандай тавсиялар бера оласиз?\n— Бу жуда ҳам муҳим ва тафсилот талаб қиладиган савол. Қисқача бўлса-да, асосий эътибор бериш керак бўлган нуқталарга тўхталиб ўтсак. Уламоларимиз ва улуғларимизнинг бу борадаги тавсиялари ва тажрибаларини ўрганар эканмиз, фарзанд тарбияси ҳақида ҳали оила қурмай турибоқ ғам қилиш керак. Фарзандини қори қилмоқчи бўлган киши ҳали оила қурмаган бўлса, ушбу ниятига кўмак берадиган жуфт топишга ҳаракат қилиши матлубдир. Оиланинг луқмасига эътибор бериш ҳам муҳим. Солиҳ, қори бўладиган фарзанд тилаб дуода бўлиш керак. Фарзанд ҳомила чоғида онаси кўпроқ Қуръон ўқиши ва эшитиши ҳам яхши натижа беради.\nБундан бир неча йил олдин Мисрдаги халқаро Қуръон мусобақасида 5 ёш ҳофиз ғолиб бўлди. Шу ёшда Қуръони Каримни тўлиқ ёд олдиришга қандай эришишгани ҳақида берилган саволга отаси қуйидагича жавоб берган эди: «Мен никоҳ кечаси хотинимга плейер совға қилганман. У ҳомиладорлик пайтида ўша жиҳозда ҳамиша Қуръон эшитиб юрди. Чақалоқни эмизиш даврида ҳам Қуръон ўқиб ёки эшитиб юрди. Боланинг тили чиққанда айрим сураларни ўқитсак, худди олдин ўқигандек бирпаста ёдлаб олаверди. Мен унинг тез ёд олишини онасининг кўп Қуръон эшитишидан деб биламан».\nБолага кўпроқ Қуръон эшиттириш, ёш қориларнинг тиловатларини кўрсатиш, қориларнинг ҳаётларидан сўзлаб бериш мурғак қалбда Қуръон муҳаббатини шакллантиришга ҳам хизмат қилади.\nҚуръонни болага, Ибн Сино раҳматуллоҳи алайҳ таъкидлаганидек, тили равон бўлиши билан ўқитишни бошлаш керак. Аввалига кичик сураларни оятма-оят ёдаки ўқитилади. Янги оятни олдингилари билан қўшиб борилади. Ҳар бир сура тугаганда сура жамлашга бир-икки кун ажратилади. Оятларни ёдлатишда ва сураларни жамлашда телефон ё бошқа жиҳозларда ёдланаётган оят ё сурани қайта-қайта эшиттириш ишнинг осон кўчишини таъминлайди. Ёдланган сураларни ҳар куни ёки оракунда такрорлаб туришни ҳам унутмаслик керак.\nБеш ёшдан кейин ҳарф танитиш мумкин. Бунинг учун алифбо ҳарфлари, сўнг эса калималарни ўқитиб, ёздирилади. Бу борада энг яхши қўлланма ҳаммага маълум бўлган «Муаллими соний» китобидир. Аллоҳга шукрлар бўлсинки, бугунги кунда ушбу қўлланма овозли шакли билан ҳам нашр қилинди. Ҳозирда унинг Android тизими учун ҳам, Apple тизими учун ҳам электрон дастури бор, ўшандан фойдаланиш жуда ҳам қўл келади. Ҳарфларни таниб, сўзларни мустақил ўқиш малакаси ҳосил бўлгач, ёдлаган кичик сураларини хатдан қайта ўқитилади. Бунда саводхонлик жуда ҳам осон тарзда ошиб боради. Кейин бир кунда икки-уч қатордан бошлаб, бир саҳифагача, балки ундан ҳам кўпроқ ёдлаши мумкин. Тоқати етса, ўтган сураларни такрорлаб туради. Бир қатор ёдлаб тугатгач, иккинчи бор бир четдан қайта такрорлаб тиклаб чиқади ва шуниси қуйлайроқ. Буларни бажаришда ота-онадан қунт ва меҳнат талаб қилинади. Муҳими ‒ фарзанд ҳаққига ҳамиша дуо қилиб туришни унутмаслик керак. Шунингдек, ёши улуғ қори бувалар, олим ва дуогўй инсонларнинг зиёратига олиб бориб, боланинг ҳаққига дуо олиб туриш ҳам улуғ аждодларимизнинг энг самарали тутумларидан бири ҳисобланади. Ушбу тартибда қунт билан, интизомли равишда ҳаракат қилиб борилса, жуда яхши натижаларга эришса бўлади, иншооллоҳ.\nФарзандларни ўқиш учун уриб-сўкиш, қийноққа солиш ярамайди. Зеро, болаларимизнинг қори бўлиши шарт эмас, аммо Қуръонга муҳаббатли бўлиши фарздир. Айрим ота-оналар фарзандидан ҳофизи Қуръон бўлишни қаттиқ талаб қиламан деб уни бездириб қўйишади, бу яхши эмас албатта. Балки, қизиқтириш, тушунтириш йўлини топиш ва фурсат бериш билан ёндашиш керак. Ҳар бир ишда мўътадиллик лозим, жуда бўш қўйиш ҳам, тоқатдан ортиғини талаб қилиш ҳам дурустмас. Шу билан бирга, яхши гап, таълим-тарбия билан қаттиқ қўллик ила эришиб бўлмайдиган чўққиларни забт этиш мумкинки, буни ҳаётнинг ўзи тасдиқлаб турибди.\nБолаларнинг Қуръонга муҳаббатини оширишда уларни вақти-вақти билан совғалар билан сийлаб туришнинг ҳам аҳамияти катта. Ҳар бир сура учун озгинагина қант-қурс, ўйинчоқ олиб берилса, каттароқ марралар учун яхшироқ совғалар, сайллар ташкил қилиб борилса, бола ўқиш чарчоғини ҳам унутиб юборади. Шундоқ ҳам олиб бериладиган кийим-кечак, озиқ-овқатларни ҳам боланинг ниманидир ўзлаштиришига боғлаб қўйилса, жуда кўп яхши муваффақиятларга сабаб бўлади, иншооллоҳ.\n— Қуръони карим ҳофизлари хатм давомида энг аввало қайси жиҳатга аҳамият беришлари керак?\n— Аввало ниятга катта эътибор бериш лозим. Хатмга ўтмоқчи бўлган қори аввало соф, тўғри, холис ният қилиб олиши лозим. Бу нафақат қори учун зарур, балки хатмнинг файзли бўлишида, одамлар ибодатдан чинакам баҳра топишида, мақсадлар ҳосил бўлишида катта аҳамият касб этади. Зеро, қорининг руҳий оламидаги ҳолнинг жамоатга таъсири жуда катта бўлади. Қуръони Каримни ўнлаб, юзлаб кишиларга эшиттира олиш қори учун энг улкан имконият ва шараф бўлиши лозим. Ҳар бир тингловчига берилган ажрларча бекаму кўст савобга эга бўлишдан ортиқ яна қандай фойда бўлиши мумкин? Буни ҳар биримиз яхши тушуниб етишга, қалбимизга сингдиришга ҳаракат қилмоғимиз керак. Иложи бўлса, ҳар гал намозга киришишдан олдин ниятни янгилаб олинса, жуда ҳам яхши бўлади.\nРизқ Аллоҳнинг зиммасидадир. У Зот тақдир қилганидан ортиғи насиб бўлмайди. Шунингдек, мақбуллик ва машҳурлик ҳам Аллоҳ берадиган нарса, чунки азиз қиладиган ҳам, хор қиладиган ҳам Унинг Ўзи. Бу ҳақиқат ҳар бир мўмин киши иймон келтириши лозим бўлган тушунчадир. Қорилар ниятнинг тўғри бўлиши учун ушбу ҳақиқатни ҳаммадан кўра кўпроқ эсга олишлари лозим. «Ниятингизни таҳлил қилиш учун эса сизга бирор кимдан манфаат етганда қалбингизга назар солинг. Агар етган неъмат учун қалбингизда аввал Аллоҳга шукр келтириш туйғуси уйғонса, бу яхши. Аммо аввал бандага ташаккур айтиш хаёли устун келса, унда аҳволни ислоҳ қилиш лозим», дейишади руҳий тарбия уламолари.\n— Хатми Қуръонда тажвид қай даражада бўлмоғи керак? Баъзида қориларнинг оҳанг ёки тез ўқишга берилиб, тажвидга беэътибор бўлганларини ҳам кузатамиз.\n— Ҳар бир Қуръон ўқувчи қори қироатнинг вожиби бўлган тажвид қоидаларига риоя қилиши лозим. Бугунги кунда қориларнинг тажвидлари аввалгидан кўра анча ўнгланган бўлса‑да, ҳали кўпчиликларида ҳолат мақтарли даражада эмас. Тажвид илмини ўзлаштирганлари кам, билганига амал қилишга уринаётганлари ундан ҳам кам.\nШуни яхши англаб олиш лозимки, Қуръони Карим фасоҳатли араб тилида нозил қилинган. Тажвид ва қироат илмида ўқитиладиган деярли барча қоидалар Қуръон нозил бўлган даврдаги араблар учун катта янгилик бўлмаган, чунки идғом, иқлоб, изҳор каби қоидалар изчил ва қатъий равишда бўлмаса‑да, оддий сўзлашувда ҳам қўлланилган. Хўш, Қуръон тилининг ўша пайтдаги араб тилидан фарқи борми? Қироат уламоларининг таъкидлашларича, Қуръони Каримни Расулуллоҳ соллаллоҳу алайҳи васаллам бошлиқ саҳобаи киромлар сўзлашган араб тилидан ажратиб турувчи хусусияти асосан учта бўлган:\n1. Мад, яъни чўзиқ унлиларни икки ҳаракатдан ортиқ чўзиш;\n2. Ғунна – «мим» ва «нун» товушлари иштирок этган айрим ўринларда товушни бир муддат димоғда ушлаб туриш.\n3. Оҳанг. Қуръонни оҳанг билан тиловат қилиш таълими ҳадисларда ҳам, бошқа ўринларда ҳам кузатилмайди. Шу билан бирга, Қуръондаги оҳангдорлик ҳам бошқа жойда топилмайди, унинг ўхшашини келтиришга инсон ожиз. Қуръондаги оҳанг ашула, мусиқа ёки бошқалардан олинган эмас, балки Расулуллоҳ соллаллоҳу алайҳи васалламдан тортиб, бугунгача қорилар қалбига илқо қилинаётган, Қуръоннинг назми бахш этадиган оҳангдир. Бу хусусият ҳам фақат Қуръонга хос. На араб адабиётида, на ҳадисларда, на бошқа жойда бу қоидалар йўқ, бўлмаган ҳам.\nБунга қўшимча сифатида, идғом, иқлоб, изҳор каби тилда мавжуд бўлган қоидаларга намунали равишда, қатъий изчиллик билан амал қилишнинг талаб этилишини ҳам Қуръоннинг хусусиятларидан деб айтиш мумкин.\nҲар бир Қуръон қориси тажвидга чин дилдан ёндашиши, унга иймон, виждон асосида амал қилиши ва бу ишга қорилик масъулияти деб қараши лозим. Бунда ҳам ниятни соф, тўғри қилиш керак, мадҳумақтов, ўзни кўрсатиш учун бўлмаслиги керак. Шароит тақозосига кўра қанчалик тез ёки секин ўқишидан қатъи назар, тажвид қоидаларига оғишмай амал қилиши керак. Ўзи ўқиганда ҳам, бошқаларга ўқиб, эшиттирганда ҳам қоидаларга риоя этган ҳолда, чиройли ўқиши лозим. Муҳими, қироат суръатида ҳам суннатга мувофиқ иш тутиш матлубдир.\n— Устозлар кўрсатмалари ва ўз шахсий тажрибангизга кўра, Рамазондаги хатмлардан қироат тезлиги қай даражада бўлмоғи матлуб?\n— Қуръони Каримнинг ҳар бир калимаси, ҳар бир ҳарфи Набий соллаллоҳу алайҳи васалламдан ўрганилган. Қуръон таълимидаги бу жиддият қироатнинг суръатини ҳам аниқлашга имкон яратган. Барча қироат уламолари таъкидлайдиларки, Расулуллоҳ соллаллоҳу алайҳи васалламдан Қуръони Каримни уч хил суръатда ўқиш мумкинлиги ривоят қилинган бўлиб, мутахассислар уларнинг ҳар бирини алоҳида ном билан ажратиб беришган:\nа) Таҳқиқ. Буни ўзбек тилига таржима қилсак, «маромига етказиб ўқиш» дейиш мумкин. Бунда мад, ғунна ва бошқа тажвид қоидалари энг юқори нуқтасида, энг тугал суратда адо этилади. Шошилмай, дона‑дона қилиб, хотиржам, виқор билан ўқилади. Бу қироатнинг энг секин сурати бўлиб, агар унинг энг охирги чегараларидан ҳам хатлашга ўтилса, қироатга халал етади, қисқа унлилар чўзилиб, ҳарф ва калималар ўртасида танаффус пайдо бўлади.\nУламолар бир овоздан таъкидлайдиларки, таҳқиқ мартабаси асосан таълимда қўлланади. Ўқувчи даставвал ҳарфларни, қироат қоидаларини яхши ўзлаштириши учун бунга муҳтож. Шунингдек, мажлисларда, йиғинларда, Қуръон кечаларида тиловат қилишга ҳам шу суръат мос тушади, ярашади. Мисол учун, шайх Мустафо Исмоил, Муҳаммад Сиддиқ, Абдулбосит, Хусарий каби қироат устозларининг турли йиғинлардаги қироатлари ҳам шу таҳқиқ суръатида ҳисобланади. Аммо хатми Қуръон қилишда бу мартаба секинлик қилади, вазиятга унчалик монанд келмайди. Қоидаларни таҳқиқ мартабасида етарли ижро эта билган қорилар хатми Қуръон қилганларида бироз тезроқ, яъни тадвир мартабасида ўқишлари мумкин.\nб) Тадвир. Бу «ўртача суръат» деган маънони билдириб, таҳқиқдан тез, бироқ энг тез қироатдан секинроқ бўлади. Бунда ҳам тажвид қоидаларига тўла амал қилинса-да, мадларнинг ўртача чўзилиши танланади ва лафзлар чаққонлатилади. Аммо тадвир суръати оятларнинг маъносини бемалол тадаббур қилишга имкон берадиган даражада бўлиши керак. Тадвир суръати қироат мартабалари ичида энг афзали, энг мақбули ва ҳар тарафлама энг қулайидир. Бу мартабада қори ҳам эркин ҳаракат қилади, кучанмайди, тингловчи ҳам чарчамайди. Шайх Абдулбосит Абдуссамат, Муҳаммад Сиддиқ Миншавий, Халил Хусарий каби устоз қориларнинг «тартил қироати» номи билан танилган хатмлари, Алий Абдурраҳмон Ҳузайфий, Муҳаммад Айюб, Саъд Ғомидий, Мушарий Рошид каби қориларнинг таровеҳдаги хатмлари тадвир суръатида ўқилган.\nМавзудан келиб чиқиб айтсак, кунига 1‑2 порадан ўқиладиган хатмларда шу тезлик муносиб, ундан кўпида кўп ҳолларда ҳадр тезлигига ўтишга тўғри келади. Бу менинг шахсий фикрим.\nв) «Ҳадр» сўзи аслида «юмалатиш», «ғилдиратиш» деган маъноларни билдиради. Қироат илми истилоҳида эса қироатнинг энг тез суръатини англатади. Бунда фақат чўзиш вожиб бўлган мадларгина чўзилади, бироқ улар ҳам энг қисқа миқдорда чўзилади, жоиз мадлар эса чўзилмайди. Қироат тезлиги ҳисобига ғунналарда ҳам кўп турилмайди. Аммо бунда ҳам ҳарфларнинг тўкислигига, вожиб қоидаларнинг ижросига халал етказиш мумкин эмас. Яқин йилларда ўтган улуғ устозлардан бири Абдулазиз қори даданинг айтганларига кўра, ҳадрда вақф‑ибтидо, яъни қироатни бошлаш ва ўртада тўхташ асносида ҳам энг жоиз мартаба ушланади. Имкон қадар бир нафасда узоқроқ ўқилади ва нафас етмаган ҳолларда вақф белгиси йўқ жойда тўхтаб, қайтариб қироат қилинганда ҳам, бир калима олдиндан қайтарилади, маъно яхши тушунарли чиқиши учун юқорироқдан ўқиб ўтирилмайди. У киши буни бизга устозлари Рўзи қори домладан нақл қилиб, «Устоз ҳар уччала мартабада ҳам эркин ва ўзига хос равнақ билан ўқир, уларнинг фарқини яққол кўрсатар эди», деган эдилар.\nАслида ҳадр суръати Қуръондан кўпроқ ўқишни ният қилган пайтдаги шахсий такрорлар учун муносиб. Шунингдек, бу суръат кўпроқ ўқиб қилинадиган хатмларда жуда қўл келади. Бунда агар қорининг лафзи енгил, чаққон бўлса, ўзи ҳам, тингловчи ҳам чарчамайди, акс ҳолда ҳолат аксинча бўлиши мумкин.\nУмуман олганда, қироатни қайси мартабада ўқиган афзал, деган саволга кўпчилик уламолар ўрта мартабада ўқиш афзаллигини таъкидлашган. Баъзи олимларимизнинг айтишларича, бу худди миқдори оз, аммо қиймати юқори пул билан қиймати паст‑у, саноғи кўп пулни сарфлаганга ўхшайди. Бирида тафаккур ва тадаббур ҳисобига кўпроқ ажрга эга бўлинса, иккинчисида кўпроқ калима нутқ қилингани эвазига ажри ортади.\nШуни алоҳида таъкидлаш лозимки, мазкур мартабаларда ўқиш ҳар кимга ҳам жоиз ва муяссар бўлмайди. Қори аввал таҳқиқ мартабасида қоидаларни тўкис ижро этишни яхши ўзлаштириб олади. Етарли малака ҳосил бўлгач, тадвирда ўқиши мумкин. Тадвирда ҳам қоидаларни тўкис адо эта олиш маҳоратини ҳосил қилган қоригина ҳадр мартабасида ўқиши жоиз. Етарли малакаси бўлмаган кишига бу мартабага қўл чўзиш дуруст эмас.\nШу ўринда бугунги кунимиздан келиб чиқиб бир нарсани таъкидламоқчиман. Айрим жойларда турли сабабларни рўкач қилиб қорилардан Қуръонни ҳадрдан ҳам тез ўқишларини талаб қилинаётганини эшитиб қоляпмиз. Ўзи ҳадрда ўқиш, айтиб ўтганимиздек, анчагина малака талаб қилади. Энди ундан ҳам тез ўқишни сўраш қироатнинг қоидалари бузилишига, Қуръоннинг равнақига путур етишига олиб келиши аниқ. Бу эса Қуръонни Аллоҳнинг каломи деб билган мўмин киши учун дуруст эмас бўлган ҳолатдир.\nҲар бир Қуръон ўқигувчи қори ўз қаршисида Аллоҳ таолонинг тинглаб, кузатиб турганини унутмаслиги керак. Одамларнинг мулоҳазасини қилиб, Аллоҳ таолонинг муроқабасини бир четга суриб қўйиш жуда ҳам ёмон ҳолат. Фараз қилайлик, агар бирор обрўли ёки мансабдор шахснинг сўзини ё бирор шеърини унинг олдида одамларга ўқиб берадиган бўлсангиз, қанчалар эътиборли бўласиз. Ҳарқалай шариллатиб ўқиб бермасангиз керак?! Наҳот, ҳар бир нарсани, ҳатто чумолининг ҳаракатини ҳам кузатиб турган Зотнинг каломини, илоҳий каломни ўқиётганда ўшанчалик эҳтимом берилмаса!\nҚуръонни Аллоҳнинг каломи деб, муқаддас китобим деб билган ҳар бир мўмин банда унинг қаршисида ўзини паст олиши, ниҳоятда эҳтиромда, эҳтиёткор бўлиши даркор. Қуръонинг ўқилиш қоидалари, равнақи, мўъжизакорилигига путур етказадиган тасарруфлардан, талаблардан сақланиш даркор. Бу ўринда ҳар бир мусулмон шахсий тушунча ва ғаразларидан Қуръонни устун қўя олиши керак.\nИслом уммати Қуръони Каримнинг ўқилиш йўсинини ҳам оғизма-оғиз нақл қилиб сақлаб келган. Бу жуда ҳам улкан омонатдир. Шу боис, тажвидга риоя қилиш, Қуръонни имкон қадар гўзал тарзда ўқиш ҳар бир қорига вожибдир. Қисқаси, қори Қуръонни қироат уламоларидан қабул қилган тарзда ўқишга мажбур, акс ҳолда омонатга риоя этмаган бўлади. Буни ҳар ким тўғри тушуниб олиши лозим.\n— Қуръони Каримнинг ўзига хос оҳанги, махсус қироат усуллари мавжудми? Кўпчилик оҳангда машҳур қориларга айнан тақлид қиладилар.\n— Қуръони Каримнинг хусусиятларидан бири унинг оҳангдорлигидир. Оддий ўқисангиз ҳам, оҳанг келиб чиқаверади. Бу Қуръони Каримнинг мўъжизаларидан бири бўлиб, унинг ушбу хусусиятини очиб беришга хизмат қилгани учун шариатда Қуръони Каримни оҳанг билан ўқиш буюрилган, тарғиб қилинган. Ҳатто имом Бухорий ривоят қилган ҳадисда Расулуллоҳ соллаллоҳу алайҳи васаллам: «Аллоҳ ҳеч бир нарсани Қуръонни оҳанг билан ўқиётган Набийни тинглаганидек тинглаган эмас», «Ким Қуръонни оҳангга солмаса, биздан эмас», деганлар. Шу билан бирга, Расулуллоҳ соллаллоҳу алайҳи васаллам чиройли овозда, гўзал оҳангда қироат қиладиган саҳобаларни мақтаганлар, рағбатлантирганлар, бошқаларга намуна қилиб кўрсатганлар, умматлари ичида шундай кишилар борлигидан фахрланганлар ва Аллоҳга ҳамд айтганлар. Шубҳасиз, Расулуллоҳ соллаллоҳу алайҳи васалламнинг бу тасарруфларида кўпдан-кўп ҳикматлар, манфаатлар бор.\nҲар бир халқнинг ўзига хос мусиқий оҳанги, йўналиши бўлади. Одатда бу ўша халқнинг узоқ йиллик дунёқараши, маданияти, ҳаёт тарзи ва бошқа жиҳатлари таъсирида юзага келади ҳамда шу халқ тилига ҳамоҳанг, монанд ҳолда шаклланади. Табиийки, бир халқнинг сўзи бошқа халқ оҳангида куйланса, кўп жиҳатдан беўхшов чиқади. Бунда ё оҳанг бузилади, ёки сўзларнинг тароватига халал етади.\nҚуръони Карим фасиҳ араб тилида нозил бўлган. Бинобарин, унинг учун энг муносиб оҳанг соф араб оҳанги бўлишида шубҳа йўқ. Қуръони Каримнинг иборалари, назмидаги хусусиятлари ҳам айнан араб оҳангида тўла намоён бўлади. Бошқа оҳанглар унинг ушбу жиҳатини очиб бера олмайди, аксинча, унга путур етказиб қўяди. Таъкидлаш лозимки, бу гап бирор халқдаги оҳангларни бошқа халқникидан устун қўйиш, тобеълаштириш учун эмас, балки табиий қонун сифатида, Қуръонинг тароватини асраш, хусусиятларини намойиш этиш мақсадида айтилгандир. Фараз қилайлик, агар ҳар бир халққа Қуръонни ўз оҳангига солишга рухсат берилса, нима бўлади? Агар форс форсча, турк туркча, хитой хитойча, ҳинд ҳиндча, инглиз инглизча оҳангда ўқийдиган бўлса, Қуръоннинг калималари, назми, услубидан асар ҳам қолмайди. Буни англаш учун катта ақл ёки чуқур илм керак эмас, озгина фаросат бўлса бас.\nҚори қироат қилишда бирор қорига айнан тақлид қилмаслиги керак. Тўғри, тақлид қилишга кўпчилик муҳтож бўлади, айниқса ёш, янги қориларнинг ўз усули бўлмаслиги мумкин. Шунинг учун ҳам жаҳон мусобақаларида 14‑15 ёшгача бўлган қориларнинг муқаллидликлари тақдирланса, ундан катта ёшдагиларники танқид қилинади. Аслида тақлид қилиш ҳам катта маҳорат талаб қилади, чинакам тақлид анча‑мунча одамнинг қўлидан келавермайди. Шундай бўлса ҳам, ҳар бир қори ўзига хос услубга эга бўлиши лозим. Тақлид қилинса ҳам, бу вақтинчалик бир босқич бўлиши керак.\nМисрлик машҳур қорилардан Шайх Маҳмуд Алий Банно шундай дейди: «Қори аввало Қуръони каримни пухта ёд олиши ва уни тажвидга мувофиқ ўқишга моҳир бўлиши керак. Шу билан бирга, у тарбияланган овозга эга бўлиши даркор. Кейин ундан тақлид қилиш малакасини қўлга киритиши талаб қилинади. У шу даражада тақлид қилсинки, унинг қироатини эшитган киши ўзини у тақлид қилаётган қорини тинглаётгандек ҳис қилсин, ўша қори унинг кўз ўнгида гавдалансин. Шундан сўнг у ўзининг шахсий услуби ва овозини шакллантиради. Уни эшитган киши дарҳол: «Бу фалон қори-ку», дея олади. Мен бир умр тақлид қилиб юришни оқламайман. Ҳар бир қори ўзига хос услубга, қироатга эга бўлиши лозим».\nУсулда, оҳангда қайсидир бирор қоридан йўсин олиш мумкин, ҳатто зарурдир, аммо бировнинг овози ва услубига айнан тақлид қилиш ҳеч қачон мақталмайди. Чунки тақлид қилинаётган қори ўзига хос услуби билан умматга бир янгилик тақдим қилди. Энди уни айнан такрорлаш, нусхасини тортиқ қилиш маънисиз ишдир. Тингловчи кўчирма нусхани қабул қилишдан кўра аслини эшитишни маъқул кўради. Шу боис, бирор қорига усул ё бошқа жиҳатда эргашилганда ҳам ҳар бир қори ўзига хос қироатнинг соҳиби бўлиши лозим. Шунинг учун ҳам масалда «Ким бировга тақлид қилса, уни тирилтириб, ўзини ўлдирибди», дейилади.\n— Баъзида учраб турадиган номақбул ҳолатлардан атай йиғламсираб ўқиш, одамларни йиғлатишга уриниш, кишиларни таъсирлантириш илинжида ноўрин овоз кўтариш каби ҳолатларга муносабат қандай?\n— Бу каби ҳолатлар ихлос ва самимиятнинг ноқислигидан бўлиб, қироат имомлари қадимдан бундай хатолардан огоҳлантириб келганлар. Аслини олганда бу илдизи жуда ҳам чуқур бўлган хатарли иллат бўлиб, кичик ширк бўлмиш риё ва сумъанинг аччиқ меваси ҳисобланади. Қуръон ўқувчи қори бундан ҳазир бўлиши вожибдир. Акс ҳолда ҳадисларда айтилган ёмон оқибатга қолиши хавфи бор.\nҚуръон ўқиш чоғида қалб жунбушга келиб, вужуд таъсирланиб, кўзлар намланса, бу айни муддао. Шунда ҳам бу ҳолни яширишга уриниш керак. Аммо бундай ҳолни «таклиф қилиб чақириш», ички туртки бўлмай, зоҳирда хушуъ изҳор этиш риёнинг аломатларидан саналади. «Қуръон ўқиганда йиғланглар, агар йиғлай олмасанглар, йиғлашинглар», деган мазмундаги кўрсатма эса шахсий ҳолатга тегишли бўлиб, бошқа маънода: қалб қаттиқлигига йиғлаш, ичдан йиғлашга интилиш хусусидадир.\n— Таровеҳдаги Хатми Қуръонда қорилар маълум азоб ва хушхабар оятларини ўқиётиб йиғлаганларига ва жамоатни ҳам (баъзилари оятнинг мазмунини тушунмаса-да) йиғлатганларига гувоҳ бўлганмиз. Худди ўша оятни бошқа сафар, ўша масжидда ўқилганида эса бундай ҳолат бўлмаслиги ҳам мумкин. Бу ҳолат нима билан боғлиқ? Бутун жамоат йиғлаган хатмларни эслай оласизми?\n— Инсоннинг жисмоний қуввати ҳамиша бир хил бўлмагани каби руҳий ҳолати ҳам ўзгариб туради. Ҳадисда айтилганидек, бир ундоқ, бир мундоқ бўлиб туради. Бу ўзгарувчанлик қорига ҳам, тингловчига тегишли. Мана шу ҳолат сиз айтган турлиликка сабаб бўлса керак. Баъзан жамоатнинг ихлос-муҳаббати қорига шундай илҳом бахш этадики, у ҳатто ўзининг одатий имкониятлари чегарасидан ҳам юксалиб кетади. Гоҳида қорида шундай ҳол пайдо бўладики, бутун жамоатни ўз оламига олиб кириб кетади. Тажрибалар шуни кўрсатадики, баъзан хатмни ташкил қилган кишиларнинг ниятлари ва муҳаббатлари ҳам хатмдаги руҳиятга таъсир қилади. Бунда нима сир бор билмайман-у, лекин бу кўп кузатилган воқеликдир. Шуни таъкидлаш ўринлики, мазкур гапларнинг ҳаммаси ҳам банданинг ожизона хулосалари, аслида эса ҳаммаси ҳам Аллоҳ таолонинг беришига боғлиқдир.\nАллоҳ таоло халқимизнинг Қуръони Каримга бўлган муҳаббатини, иштиёқини бундан ҳам кўпайтирсин! Юртимизда етказилаётган хатми Қуръонларни даргоҳида қабул айлаб, барча-барчамизга файзу барканинг зиёда бўлишига, моддий-маънавий ютуқларга боис бўлишига сабабчи айласин! Устозимиз Шайх Муҳаммад Содиқ раҳматуллоҳи алайҳ дуолари: қориларимизнинг сонини ва сифатини янада зиёда қилсин!\n← Previous Previous post: Ҳомиджон қори Ишматбеков: “Юртимизда қорилар силсиласи ҳеч қачон узилмаган”\nNext → Next post: Сизга ризқ келаётган эшикни беркитманг


January 2022 - Imom Buxoriy xalqaro ilmiy-tadqiqot markazi\nЎзбекистон Республикаси Президентининг фармони Мамлакатимизни 2017-2021 йилларда ривожлантиришнинг бешта устувор йўналиши бўйича Ҳаракатлар стратегияси доирасида ўтган давр мобайнида давлат ва жамият ҳаётининг барча соҳаларини тубдан ислоҳ этишга қаратилган 300 га яқин қонун, 4 мингдан зиёд Ўзбекистон Республикаси Президенти қарорлари қабул қилинди. Шунингдек, инсон ҳуқуқларини таъминлаш, давлат органларининг ҳисобдорлиги ва очиқлигини кучайтириш ҳамда фуқаролик жамияти институтлари, оммавий ахборот воситаларининг …\nБУТУНЖАҲОН МУСУЛМОН УЛАМОЛАРИ УЮШМАСИ АЪЗОЛАРИ – МАРКАЗ МЕҲМОНИ\n31/01/2022\tФОТО ЛАВҲАЛАР, ЯНГИЛИКЛАР\nИмом Бухорий халқаро илмий-тадқиқот марказига мамлакатимизда меҳмон бўлиб турган Австралия Фатво кенгашининг Бош котиби, доктор Шайх Салим Алвон ал-Ҳусайний ҳамда Калифорниядаги Анахейн ислом маркази доктори Шайх Билол ал-Ҳаллоқ ташриф буюрди. Меҳмонлар даставвал Марказ музейи ва экспонатлар билан танишиб, буюк муҳаддис олим сийрати ва Имом Бухорий қолдирган бой маънавий мероснинг умумбашарий …\nНАҚШБАНДИЙЛИК СИЛСИЛАСИДА ХОЖА АҲРОР ВАЛИЙНИНГ ТУТГАН ЎРНИ\nКейинги пайтларда нақшбандия-мужаддидия тариқати намояндаларининг ҳаёти ва фаолияти ҳамда силсиласи тўғрисида турли фикр-мулоҳазалар билдириляпти ва бу борада ўз навбатида ҳар хил саволлар ҳам кўтарилган. Бундан нақшбандия ва унинг турли тармоқлари ҳали ҳам мукаммал ўрганилмаганлиги ва тадқиқот учун кўплаб муаммолар борлигини алоҳида таъкидлаш керак. Агар биз мазкур тариқатнинг силсила ва насл-насаб …\nБисмиллаҳир Роҳманир Роҳим. Яхшиликлар, хайрли ишлар бардавом бўлиб, инсон қадри улуғланган юрт доимо тараққий этади. Халқи ҳамжиҳатликда, меҳр-муруватда умргузаронлик қилади. Шу боис ҳам мамлакатимиздаги бош ислоҳотларда инсон шаъни, унинг қадр-қимматига катта эътибор берилмоқда. Давлатимиз раҳбари раислигида шу йил 26 январь куни Ўзбекистоннинг 2022-2026 йилларга мўлжалланган тараққиёт стратегиясини белгилаш ҳамда уни …\nИслом динида касални зиёрат қилиш энг улуғ савобли амаллардан бири ҳисобланади. Барча эзгу амаллар каби бу ишни ҳам астойдил, ихлос билан адо этиш лозим. Киши бемор бўлганда соғ пайтидан кўра яхшироқ амал ёзилади. Унинг ҳар бир ҳолати ибодат қилган билан тенг. Жаноби Пайғамбаримиз саллаллоҳу алайҳи васаллам: “Касалнинг инграши – тасбеҳ, …\nДУНЁНИ ОДАМИЙЛИК ВА ЯХШИЛИК ОБОД ЭТАДИ\nБир майизни қирқ бўлиб еган халқмиз. Бағрикенглик, инсонпарварлик қон-қонимизга сингиб кетган. Айниқса, эл учун оғир, машаққатли ва синовли кунларда халқнинг саховатпешалиги, инсонпарварлиги, меҳр-оқибати янада яққол намоён бўлади. Тарих бундай воқеликларга кўп гувоҳ бўлган. Яқин ўтмишга мурожаат қилсак ҳам, ўтган аср ўттизинчи йилларидаги мудҳиш очарчилик йилларида Тошкент, демакки бутун Ўзбекистон юртимиз …\n“Мусулмон олимларининг жаҳон тараққиётига қўшган ҳиссаси” мавзусида халқаро илмий-амалий форум бўлиб ўтди\n28/01/2022\tФОТО ЛАВҲАЛАР, ХАЛҚАРО ЯНГИЛИКЛАР, ЯНГИЛИКЛАР\nЖорий йилнинг 26 январ куни Ўзбекистоннинг Малайзиядаги элчихонаси кўмагида Ўзбекистондаги Ислом цивилизацияси маркази, Ўзбекистон халқаро Ислом академияси, Вазирлар Маҳкамаси ҳузуридаги Имом Бухорий халқаро илмий-тадқиқот маркази, Малайзия миллий университети ҳузуридаги Ислом цивилизацияси институти ҳамкорлигида “Мусулмон олимларининг жаҳон тараққиётига қўшган ҳиссаси” мавзусида халқаро илмий-амалий веб-форум ўтказилди. Тадбирда 100 дан ортиқ маҳаллий ва …\n28/01/2022\tКУН ҲАДИСИ\nЖубайр ибн Мутъим розияллоҳу анҳудан ривоят қилинади: «Набий соллаллоҳу алайҳи васаллам: «Қариндошлик алоқаларини узувчи жаннатга кирмайди», дедилар». Имом Бухорий ва Имом Муслим ривоят қилганлар.\nМУҲАДДИС БУЖАЙРИЙНИНГ ҲАДИС ИЛМИДА ТУТГАН ЎРНИ\nIX-XII асрлар ислом оламида илм-фан ривожининг олтин даври деб эътироф этилган. Кўплаб манбаларда айни ўша даврда Бужайрий нисбаси билан танилиб, самарали ижод қилган алломалар ҳаёти ва илмий мероси ҳақидаги маълумотларни учратиш мумкин. Улардан бири Абу Ҳафс Бужайрий бўлиб, у зотнинг тўлиқ исми Абу Ҳафс Умар ибн Муҳаммад ибн Бужайр ибн …\nИмом Бухорий сабоқлари: «ҲАЁ ИЙМОНДАНДИР»


МИСР ҚУРОЛЛИ КУЧЛАРИ\nАфрика қитъасининг шимоли-шарқий ва қисман Осиё (Синай ярим ороли)да жойлашган Миср Араб Республикаси Қуролли Кучлари араб дунёсидаги жанговар қобилияти энг юқори бўлган армия ҳисобланади. Қурол-яроғ ва жанговар техника миқдори бўйича эса дунёдаги энг йирик армиялардан биридир. Ҳарбий харажатларга ажратиладиган маблағ миқдори 2,5 миллиард доллар (ялпи ички маҳсулотнинг 3,4 фоизи)ни ташкил этади. Мамлакат Қуролли Кучлари умумий ҳарбий мажбурият тўғрисидаги қонун асосида 18-30 ёшдаги эркак фуқаролар билан бутланади. Мажбурий ҳарбий хизмат муддати 12 ойдан 36 ойгача, кейинчалик муддатли ҳарбий хизматни ўтаб бўлганлар 9 йиллик мажбурий резерв рўйхатига киритилади.\nЛондон стратегик тадқиқотлар институти маълумотларига кўра, ташкилий жиҳатдан Қуруқликдаги қўшинлар (320 минг киши), Ҳарбий ҳаво кучлари (30 минг), Ҳарбий денгиз кучлари (18 минг) ва Ҳаво ҳужумидан мудофаа қўшинларидан (80 минг) иборат бўлган Миср Қуролли Кучларининг умумий сони 448 минг кишини ташкил этади. Сони, таъминланганлик даражаси ва жанговар тажрибаси бўйича Яқин Шарқдаги энг кучли армиялардан бири ҳисобланади.\nМиср деярли барча турдаги ҳарбий техникани ишлаб чиқаришга қодир бўлган, араб ўлчамлари бўйича яхши ривожланган ҳарбий-саноат комплексига эга. Шу билан биргаликда, сўнгги йилларда юзага келган кескинликка қарамай, мамлакат ҳарбий-техник соҳада АҚШ, Европа давлатлари (айниқса Франция), Хитой ва Россия билан фаол ҳамкорлик қилиб келмоқда. Бу эса кўплаб мамлакатлардан замонавий қурол ва жанговар техника харид қилиш имконини беради. Хусусан, Миср бир вақтнинг ўзида КХДР ва Жанубий Кореядан қуроллар харид қилувчи ягона мамлакат ҳисобланади.\nҚуролли Кучларнинг асосий ва энг кўп сонли тури бўлган Қуруқликдаги қўшинлар таркибига 3 та дала армияси (ҳар бирида 3 тадан армия корпуси), шунингдек махсус вазифаларни бажарувчи кучлар, чегара қўшинлари ва ҳудудий мудофаа қисмлари киради. Бундан ташқари, 27 та алоҳида бригада, яъни ракета (2 та), танкка қарши (6), ўзиюрар артиллерия (12) ва муҳандислик (6) бригадалари ҳам бевосита Қуруқликдаги қўшинлар қўмондонлигига бўйсунади. Махсус вазифаларни бажарувчи кучлар таркибига 7 та «рейнжерлар» полки, терроризмга қарши курашишга мўлжалланган 2 та отряд, жанговар ва фронторти таъминоти қисм ва бўлинмалари киради. Чегара қўшинлари алоҳида чегара полклари, батальон ва роталаридан, ҳудудий мудофаа қисмлари эса бригадалар, батальон ва роталардан ташкил топган.\nҚуруқликдаги қўшинлар тасарруфида 3700 дан ортиқ М1А1 «Абрамс», М60А1/3, «Рамзес-2», Т-62, Т54/55 русумли танк, турли типдаги оператив-тактик ва тактик ракеталар учун мўлжалланган 200 дан зиёд ишга тушириш қурилмаси, 600 дан ортиқ жанговар разведка машинаси, 7000 та зирҳли транспортёр, 1,2 мингдан зиёд бараварига ўт очувчи ракета тизими, турли калибрдаги дала артиллерияси тўплари (1500 дан ортиқ), 3120 та зенит-ракета комплекси, мингга яқин танкка қарши ракета комплекси, кўп миқдорда ўзиюрар ва шатакка олинувчи тўп ва миномётлар бор.\nБу турдаги қўшинлар таркибига бомбардимончи (1 та), қирувчи-бомбардимончи (5), қирувчи (9), разведка (2), вертолёт (8) ва транспорт (3) бригадалари киради. Қўшин ихтиёрида F-16, АТ-802U (АҚШ), «Рафаль» ва «Мираж-2000» (Франция), МиГ-29М2 (Россия) русумли жанговар самолёт (500 га яқин), разведка, радиоэлектрон кураш ва радиолокацион аниқлаш самолёти (11 та), 200 дан зиёд жанговар ва транспорт вертолёти, 60 та транспорт самолёти бор, шунингдек, қўшинга қарашли ўқув-жанговар ва ўқув-машқ авиацияси «Мираж-5», «Альфа Жет», F-16, F-4, «Гумхурия», «Тукано», МиГ-21 ва бошқа типдаги 200 дан зиёд самолёт билан таъминланган. Ҳарбий ҳаво кучлари ривожланган аэродром тармоғига эга (90 дан ортиқ аэродром).\nБу турдаги қўшинлар флот, денгиз пиёдалари, соҳилни қўриқловчи қисмлар ва таъминот бўлинмаларидан иборат. Хориж матбуоти маълумотларига кўра, қўшин асосини ташкил этувчи флот 10 та сувости кемаси, эскадра миноносеци, 11 та фрегат, 15 та кичик десант кемаси, 22 та соқчи, 25 та ракета ва 27 та торпеда катери, 20 дан ортиқ тралчи кема, шунингдек 9 та ёрдамчи кемага эга. Соҳилни қўриқловчи қисмлар кемаларга қарши курашиш учун мўлжалланган «Отомат» (Италия), 4К87 «Сопка» (Россия) русумли ракеталарни ишга тушириш қурилмалари, 130 мм.ли артиллерия тўплари ва бошқа қуроллар билан таъминланган. Денгиз авиацияси таркибида кемаларга қарши кураш олиб борувчи 11 та SH-2G ва турли вазифаларни бажаришга мўлжалланган 9 та SA-342 (Франция) русумли вертолёт бор. Денгиз пиёдалари сузувчи танклар ва енгил артиллерия-ўқотар қуролларга эга бўлган алоҳида бригадани ташкил этади.\nМиср Қуролли Кучларининг Ҳаво ҳужумидан мудофаа қўшинлари 1970 йилда алоҳида турга ажратилган. Қўшин таркибига ракета воситалари, зенит артиллерияси ва радиотехник қисмлар киради. Мамлакатни ҳаво ҳужумидан мудофаа қилиш борасидаги вазифаларни Ҳарбий ҳаво кучларининг қирувчи авиацияси, шунингдек, Қуруқликдаги қўшинларнинг ҳаво ҳужумидан мудофаа воситалари билан ўзаро ҳамкорликда амалга оширади. Белгиланган зоналар (Марказий, Ғарбий, Шимолий ва Шарқий) сони бўйича 4 та дивизия ҳамда алоҳида ракета бригадаларига эга. Ҳаво ҳужумидан мудофаа қўшинлари тасарруфида «Такомиллаштирилган Хок», SA-2, SA-3, С-125, «Пэтриот», «Бук» ва бошқа русумдаги зенит-ракета комплекслари ва тизимлари (650 дан ортиқ ишга тушириш қурилмалари), 2500 зиёд турли калибрдаги зенит тўпи мавжуд.


20 феврал 2019, Тошкент вақти: 08:59\nАҚШ мудофаа вазири Жим Мэттис Россия билан боғлиқ санкцияларни бекор қилиш учун парламентга сўров киритди (архив сурати)\nАҚШ Сенати президентга Россиянинг санкцияга тушган мудофаа компанияларидан қурол-яроғ сотиб олган, аммо Вашингтон билан қалин муносабатлар ўрнатишга интилаётган мамлакатларни жаримага тортмаслик ҳуқуқини берувчи қонун лойиҳасини маъқуллади. Сенатда 87 та ёқлаб ва 10 та қарши овоз берилган қонун лойиҳаси Оқ Уйга юборилди. Ўтган ҳафтада Вакиллар палатаси қабул қилган қонун лойиҳасини Доналд Трапм имзолаши кутилмоқда.\nАҚШ мудофаа вазири Жим Мэттис Россия билан боғлиқ санкцияларни бекор қилиш учун парламентга сўров киритди.\nАйни сўров мудофаа бўйича кенг қамровли қонун лойиҳасининг бир қисми сифатида тасдиқланди.\nУшбу қонунда Россия билан ўтмишдаги муносабатлари қалин бўлган, аммо айни дамда “унинг орбитасидан чиқиб кетишга ҳаракат қилаётган” Ҳиндистон сингари мамлакатларга ёрдам бериш мўлжалланмоқда.\nМэттис ўтган ойда Конгрессга ёзган хатида ушбу қонундан йирик қурол-яроғ экспортёрларидан бири бўлган Россияга манфаат етмаслигини баён қилди.\nУнинг таъкидлашича, “қонундан фақат АҚШ ва у билан хавфсизлик соҳасида ҳамкорлик қилишга интилаётган мамлакатлар фойда кўради”.\nТрамп ўтган йили имзолаган ва Россия билан боғлиқ санкцияларга оид қонунга кўра, ушбу мамлакатнинг санкцияга тушган мудофаа ва разведка ташкилотларидан қурол-яроғ харид қилган ҳар қандай мамлакатни Қўшма Штатлар жаримага тортиши мумкин.\nҚонунда Россия президенти Владимир Путинни 2014 йили Украинага қарашли Қрим ярим оролини босиб олгани, Суриядаги фуқаролар урушига аралашаётгани ва 2016 йилги АҚШ президент сайловига аралашгани учун жазолаш кўзда тутилади.\nҚонун лойиҳаси Сенатда муҳокама қилинаётган пайтда юқори палатанинг Хорижий алоқалар қўмитаси вакили, сенатор Роберт Менендес ўз хавотирини изҳор қилди.\nОқсоқол сенаторга кўра, санкцияни бекор қилиш тўғрисидаги қонун моддалари АҚШнинг Россияни жазолаш борасидаги саъй-ҳаракатларини чиппакка чиқариши мумкин.\nВашингтон аъёнлари орасида сенаторнинг фикрини қўллаб-қувватловчилар ва Россиянинг хатти-ҳаракатларига шубҳа билан қаровчи кишилар кўп. Улар сирасига Маълумотлар таҳлили билан шуғулланувчи Graphika Inc. компанияси бош ижрочи директори ва ҳаммуассиси Жон Келли ҳам киради:\n− Русларнинг узоқни кўзлаган стратегик мақсадлари бор. Улар Ғарбдаги демократия институтлари ва демократияга, анъанавий ахборот манбалари ва ҳокимиятга ишончни сусайтиришни кўзлайди. Стратегик мақсад – мана шу. Яна уларнинг муайян тадбир ёки сайловга таъсир кўрсатиш учун ҳакерлик йўли билан олинган ахборотдан фойдаланиш сингари кўплаб тактик мақсадлари ҳам бор. Улар бу ишни ўз атрофидаги мамлакатларда, энди эса бу ерда ҳам қилмоқда.- деди Жон Келли.\nҲиндистондан ташқари, Вьетнам, Индонезия ва бошқа мамлакатлар ҳам ушбу қонунга кўра, Россияга нисбатан қўлланаётган санкциялардан озод бўлиши мумкин.\nМэттиснинг таъкидлашича, санкциялар бекор қилинса, бундай мамлакатлар Россияда ишлаб чиқарилган ва илгари харид қилган ҳарбий учоқ, танк ва бошқа қурол-яроғлар учун эҳтиёт қисмларни сотиб олавериш имконига, шунинг баробарида Қўшма Штатлар билан мудофаа соҳасидаги алоқаларни ривожлантириш имкониятига ҳам эга бўлади.\nҚонунга кўра, президент ўша мамлакат Россиядан қурол-яроғ импортини камайтираётгани ва Қўшма Штатлар билан мудофаа соҳасидаги ҳамкорлигини ривожлантираётганини тақдиқлаши керак бўлади.\nМудофаа тўғрисидаги санкцияларни бекор қилиш кўзда тутилган қонунда Ҳиндистонга ёрдам бериш, Туркияни жазолаш сингари моддалар бор. Бунга расмий Анқаранинг яқинда Россиядан S-400 ракетадан мудофаа тизимини сотиб олиш бўйича шартнома тузгани сабаб бўлди.\nУшбу қонунда жами ҳарбий харажатлар келгуси молия йилида 716 миллиард доллар бўлиши белгилаб берилди.\nВашингтон АҚШ ва НАТОнинг узоқ йиллардан бери иттифоқчиси бўлган Туркияни Россия ракети тизимлари Шимоилй Атлантика блокининг ҳаво ва ракета мудофааси тизимларига тўғри келмаслигидан қайта-қайта огоҳлантириб келади.\nСенат қабул қилган қонун лойиҳасида Туркияга пули олдиндан тўлаб қўйилган энг замонавий F-35 ҳарбий қирувчи учоқларини етказиб беришни тақиқланади. Анқара ушбу тақиқ бекор бўлиши учун Россиядан S-400 ракетадан мудофаа тизимини сотиб олмаслиги керак.\nТуркия президенти Ражап Тоййип Эрдўған, агар Қўшма Штатлар пули тўлаб қўйилган F-35 қирувчи учоқларини етказиб бермаса, халқаро арбитражга мурожаат қилиш билан огоҳлантирди.


Архивы айнан | KITAB.UZ\n20 июнь куни аҳоли орасидан айнан кимлар коронавирусга чалинди? (Батафсил)\nАйни пайтда нафақат пойтахтимиз ёки Тошкент вилоятида, балки олис Сурхондарё вилоятидан тортиб, Хоразм воҳасида ҳам аҳоли орасида коронавирусга чалинганлар аниқланмоқда. Профилактика мақсадида намуна топширган фуқароларда ҳам касаллик тасдиқланаётгани эса коронавируснинг одамлар орасида юқиш хавфини яна оширмоқда. Аввал хабар қилганимиздек, 19 июнь санасида юртимизда коронавирус инфекцияси тасдиқланган 179 нафар бемордан 29Батафсил ўқинг\nКоронавирус айнан кимларни инсультга дучор қилади? Шифокорлар жавоб беришди\nCОВИД-19 касалликнинг жиддий белгилари бўлмаган 30-40 ёшли одамларда инсультга сабаб бўлиши мумкин. Бу ҳақда Нью-Йоркдаги » Mount Sinai Health System» касалхоналар тармоғидаги шифокорлар маълум қилди, дея хабар беради CNN. Шундай қилиб, мутахассисларнинг фикрига кўра, вирус «катта артерияларда қон ивишининг кучайишига олиб келади, бу эса қонда тромб тўпланишига сабаб бўлади. НатижаБатафсил ўқинг


Ҳаёт ҳақиқатлари 06 September 2017 10:07 249\n– Сизлар тугилган муштдек бир бўлишларинг керак. Ўзаро нифоқ, ихтилофнинг баҳридан ўтинглар. Адабиёт – миллатнинг иши. Унда маҳаллийчилик, тасодифий ҳодисалар бўлмайди. Биргина бемаъни китобнинг зарари миллат учун юз йилларга татигувлик фожиага айланиши мумкин.\nЎшанда мен шоирнинг халтурачилик ва сохта адабиётга тиш-тирноғи билан қарши туришининг сабабини англаб етгандек бўлдим. Бугун айниқса “сариқ адабиёт” бало-қазодек бостириб келган кунларда Шавкат Раҳмоннинг ўрни шу қадар билинмоқдаки! Қаранг, адиб ва адабиётнинг чегараси қолмади. Пул, маблағи бор каслар бугун энг истеъдодли одамларни мардикорликка ёллаб ҳам китоб чиқаришмоқда. Болалари учун нон истаб юрган адиблар улар берадиган “сариқ чақа” учун адабиётимиз тарихида ҳеч қачон кузатилмаган қабоҳатга қўл урмоқдалар.\n...”Ватан” газетасининг 1992 йил 14-22 июль сонида эълон қилинган суҳбатда у шундай деган эди: “Миллатимнинг яхши ўғилларини, қизларини кўрсам, кайфиятим кўтарилади. Гарчи миллатнинг оёқларига қараб эмас, миллатнинг бошига қараб фикрлашга ўрганган бўлсам ҳам, баъзан ич-ичимдан ўкинчлар, ғазаблар оқиб келадиган пайтлар бўлади. Чунки миллатпарварлик, баланд ғоялар ва бу ғоя бугунги адабиётнинг етакчи мавзусига айланмоғи, ҳар бир ватандошимизда миллатпарварлик туйғусини уйғотмоғи зарур…”\n...Бугун ўша саксонинчи йилларнинг охири, тўқсонинчи йилларнинг бошида мамлакатимизда содир бўлган воқеалар хусусида ўйлар экансиз, миллатимиз чинакам фожиалар домидан эсон-омон ўтиб олганини ҳис қиласиз. 1985 йилдан бошланган қатағоннинг янги оқими минг-минглаб ўзбек хонадонининг шўрини қуритишга қаратилган мустамлака сиёсати эканлиги, бу сиёсат миллат умуртқасини яна юз йилларга синдириб юборишни мақсад қилганлигини англаш қийин эмас. Миллий урф-одатларга қарши бошланган ошкора тажовуз, Масковдаги Бутирка ва Лефортово қамоқхоналарига судраб олиб кетилаётган деҳқонлар ва генераллар, парчаланиб, кунпаякун бўлаёзган шўролар давлатининг ўлим олди талвасаси эди...\n…Саҳрода кўринар тағин Тўмарис,\nтағин бир қўзғатар сабр тошини,\nбу сафар мешгамас,\nотар бу зобитнинг оғир бошини…\n...Бу – Шавкат Раҳмоннинг шеърий башорати эди. Империя пойтахтида яшаб кўрган шоир унинг нималарга қодир эканини яхши биларди. У миллатининг тўмарислар каби ўлмас руҳи қўзғолиб, бир кун икки юз йил чўзилган бу асоратдан халос этишига ишонарди. Фақат шундай руҳгина руҳсиз жасаддангина иборат “жез отлиқ”ларни мағлуб қилишини чуқур ҳис қилган шоир унинг муқаррар ҳалокати ҳақида хабар беради. Миллатнинг тўмарисона руҳи бу “зобит”нинг тошдек зил-замбил бошини мешга эмас, балки унинг ўзи яратган сўнгги йўқ қон денгизига улоқтириб ташлайди.\n...Вақт ҳар бир нарсани ўз жойига қўяди. Сунъий аралашувдан бузилган қадриятлар аслиятига қайтади. Янги иқтисодий, сиёсий шароитда қадим Туркистон ўлкасининг қариндош халқлари бир-бирларига астойдил талпина бошлади. Беш республиканинг кучли зиёлилари бошини қовуштириш орқали бошқа соҳаларни ҳам яқинлаштиришни шароит талаб қилиб турибди.\nкўмилиб ётибди ҳадсиз хазина,\nкўмилиб ётибди йиллар қаърида\nхазинага туташ саноқсиз зина…\nкўп сирли асрлар шабистонида\nкезгандай бўламан азиз битиклар,\nдонишманд элларнинг қабристонида…\n...Ватан тушунчаси куни кечага довур шу қадар мавҳум эдики, унинг сарҳадини белгилаб олиш учун шоирлар ҳам жуғрофий атамаларни қалаштиришдан нарига ўтмасдилар: “Хадрадан Арбатгача, Ўшдан тортиб то Сибир, Бутун сайёра бўйлаб бўй таратган муаттар, Шу Ватан бизникидир, шу Ватан бизникидир…” Асл Ватан тушунчаси ўлиб бормоқда эди. Шоир “буюк Турон кенгликларида” дафн этилган ҳад-ҳисобсиз миллий “хазина”ларни қидиради. Аммо улар шу қадар чуқурликка дафн этилганки, сон-саноқсиз зиналар билан унга томон тушилади. Бу хазина – пароканда қилиб ташланган Туроннинг шонли ўтмиши, унинг яловбардор, туғбардор халқи, дунё халқларига сабоқ берган донишмандлари, маърифати ва маданияти. Ўтмиш, агар тарих нуқтаи назаридан баҳо берадиган бўлсак жуда нисбий тушунча. Биз уни оддий қоғозларга қайд қилинган “материал” сифатида қабул қилишга ўрганиб қолганмиз. Аслида, у жонли вужуд бўлиб, ҳали-ҳануз қони силқиб турибди. Уни на яшириб бўлади, на йўқотиб. Танангиздан силқиб оқиб турган қонга эътиборсиз бўлишингиз мумкинми? Худди шу жароҳатини унутган халқлар бора-бора ўз вужуди узвидан айрилади; яъни, ниҳоят, у чирий бошлайди ва кесиб ташланади. Тарихсизлик, хотирасизлик шу нуқтадан бошланади...\n...Мутараққий халқлар ўз тарихлари ва тарихий хотиралари туфайли инсоният тараққиётининг баланд зиналарига чиқиб олдилар. Улар ўзиникини бировга садақа қилмадилар, бировникини ўзники қилмадилар. Ўғирланган шон-шуҳрат билан узоққа бориш мумкин эмас экан. Бугун дунё хазиналарига сочилиб кетган буюк Туркистон тарихи, унинг муқаддаслари ҳақида сўз юритган тарихчилар ёқаларини тутиб қолмоқдалар. Бу тажовуз ва ўғриликнинг умумдунёвий сувратига қаранг. Бир одамнинг чўнтагига қўл тиққан киссавур умрининг фалон қисмини авахтада ўтказса-ю, бутун миллат тарихини талаб кетган ўғрилар уларни ўз сандиқларида сақласалар.\nМана бу рақамларга эътибор беринг-а:\nНью-Йоркдаги “Метрополитен” музейида темурийлар даврига оид қуйидаги тарихий ашёлар (уларнинг таъбири билан айтганда, экспонатлар) сақланмоқда: медальон, муҳр, пичоқ, ханжар, олтин ва кумушдан ясалган, қимматбаҳо тошлар билан безатилган қилич дастаси, бронзадан ишланган кўзачалар, олтиндан ясалган узуклар, билакузуклар. Улуғбек Кўрагоний деб ёзилган, нефритдан ишланган кўзалар ва бошқа буюмлар.\nБостон музейида: патнис, қадаҳлар, вазалар, кўзалар, сиёҳдонлар ва калит. Буюк Британия музейида: инглиз қироли Генрих IVнинг Амир Темурга ва Мироншоҳга юборган мактублари нусхалари. Франциянинг Лувр музейида: Амир Темурнинг Карл IVга йўллаган икки мактуби, исфаҳонлик уста Изаиддин ибн Тожиддин ясаган бронза шамдонлар (1397). Россия, Санкт-Петербург Давлат эрмитажида: Темурнинг ўғли Мироншоҳ номи ёзилган узук, Шоҳрухнинг хотини – Улуғбекнинг онаси Гавҳаршодбегимнинг муҳри…\n...Аслида, ҳаётга асос солган Буюк Муаллим уни бир ЭР ва бир АЁЛдан яратган. Ўртада ҳеч қандай муаммо йўқ. Буюк Муаллим уларга вақти-вақти билан тўғри йўлдан чалғиб кетмасликлари учун ибодат буюрган, холос. Давлат қур, давру даврон сур, бирни қул қил, бирни босиб ўлдир, бир-бирингни ғорат қил, тала, топта, демаган. Бу мудҳиш мураккабликлар Буюк Муаллимнинг иши эмас. Бу – иблисга қўл берган одам фарзандларининг амали!\n(шоир Шавкат Раҳмон ҳаёти ва ижодига чизгилар) эссе (2005) сидан парча


18 апрел 2021, Тошкент вақти: 22:05\nШвеция пойтахти Стокҳольмда террорчиликда айбланиб судланаётган Ўзбекистон фуқароси Раҳмат Оқиловга прокурор умрбод қамоқ жазоси берилишини сўради.\nХалқаро нашрларга кўра¸ прокурор Ханс Ирман суддаги якунловчи сўзида: "Бир умрга озодликдан маҳрум қилишдан бошқа жазо истисно этилади. Оқилов жамоат хавфсизлиги учун таҳдид туғдиради ва ҳозирги қарашларидан келиб чиқилса,келажакда ҳам шундайлигича қолади", деб айтган.\nПрокурор умрбод қамоқ жазосини ўтаб бўлганидан сўнг Раҳмат Оқилов Швецияга қайта келиш ҳуқуқидан маҳрум этилиб, депортация қилинишини ҳам сўради.\nХабарда айтилишича, Швецияда умрбод қамоққа маҳкум қилинган шахс 18 йилдан сўнг ўзига белгиланган жазони ўзгартиришни ёки қамоқ муддатини камайтиришни сўраши мумкин.\nОқиловга нисбатан 13 февралда бошланган суд май ойининг бошларида якунланади. Ҳукм эса июнь ойининг иккинчи ярмида ўқилиши режалаштирилган.\nРаҳмат Оқилов 2017 йилнинг 7 апрелида Стокҳольм марказидаги йўловчилар юрадиган кўчаларнинг бирида юк машинаси одамлар устига бостириб, 5 одамни ўлдирган, 15 кишини жароҳатлаган эди.\nУ бу ишни "Ислом давлати" гуруҳи амирининг буйруғи билан амалга оширганини тан олган.


БӘҲӘРГЕ ҮНЛЕС АНАЛАР БАЙРАМЫ - "Taxtakopir tan'i" gazetasi veb sayti\nMa'daniyat БӘҲӘРГЕ ҮНЛЕС АНАЛАР БАЙРАМЫ\n16.03.2020 09:53 738 0\nБәҳәрдиң ҳаял-қызлар байрамы менен басланыўы да тегиннен емес. Өйткени, 8-март байрамы қарсаңында үлкемизге бәҳәр паслы енип, қыс суўығы тәбиятты тәрк етип баслаўы менен бирге инсанлардың кеўлинде өзгеше кейпият, қызларымыз бенен аналарымыздың жүзлериндеги шадлық ана тәбияттың ояныўы менен үнлес болып келеди.\nҲәр бир тараўда өзиниң белгили дәрежеде орны бар бизиң районымыздың белсенди ҳаял-қызлары ҳәр қашанғыдай байрам мүнәсибети менен бүгин де иззетте. Себеби, олар ҳәр бир шаңарақтың гүли, жәмийеттиң де жүгин қоса тартып жүрген өз кәсибиниң пидайылары, бири медицинадан болса, бири билимлендириўден және бири аўыл хожалығы тараўының жанкүйерлери.\nРайон орайындағы «Мухаммед-Тахта» тойханасында өткерилген байрам илажында район ҳәкими Жамбул Адилов ҳаял-қызларды байрам менен қутлықлап, олардың жәмийеттеги бийбаҳа орнын атап өтти. Айрықша мийнети бар ҳаял-қызлар ҳәкимликтиң “Ҳүрмет жарлығы” ҳәм саўғалары менен сыйлықланды. Орынлардағы кәсиплик аўқамлар да өз тараўының ҳаял-қызларын саўғалар менен хошаметледи.\nБайрам кешеси бир кесе шай үстинде йошлы қосықлар, аяқ ойынлар менен кеўилли даўам етти.\nИсточник: «Тахтакөпир таңы» газетасы 10-март 2020-жыл


Овулда 51 та хонадон бўлиб, 195 нафар қозоқ миллатига мансуб аҳоли яшайди. Давлат раҳбарининг ташаббуси билан туманда Халқ қабулхонаси ташкил қилинганидан сўнг мазкур ҳудудда йилига камида 2-3 маротаба сайёр қабуллар ўтказиб келинмоқда. Шунингдек, овул аҳолисига сифатли ва арзон маҳсулотлар етказилиб, ярмаркалар ташкил этилмоқда. Ушбу олис ва оғир ҳудудда нафақат туман, балки вилоят ва Республика даражасидаги раҳбарларнинг ҳам иштироки тўлиқ таъминланиб келинмоқда. Фаолият давомида ҳудудда ўрганишлар ўтказилиб, аниқланган муаммолар имкон қадар жойида бартараф этиб келинмоқда.\nЎрганишлар жараёнида аниқланган ва “йўл харитаси”га киритилган муаммолардан бири, бу ҳудудда алоқа сифати пастлиги ва интернет тармоғи йўқлиги сабабли антенна қуриш масаласи эди. Бугунги кунда мазкур муаммо ижобий ҳал этилди. «Oʻzbektelekom» АК томонидан ҳудудда алоқа ва интернет тизимини яхшилаш мақсадида антенна қуриб фойдаланишга топширилди.\nШунингдек, туман марказидан бир неча километр узоқликдаги ҳудудларда яшовчи ёшларга олий таълим муассасаларига киришга имтиёз қўллашда амалий ёрдам сўраб қилинган мурожаат ҳам "йўл харитаси"га киритилган эди. Ушбу имтиёз ҳисобига Оғитма овулида яшовчи Назерке Маджитова Бухоро тиббиёт институтининг талабаси бўлди.\nОвулда бир неча йиллардан буён ўз ечимини топмаётган, Овул атрофида бир неча йиллар давомида тўпланиб қолган 300 тонна ахлат ва маиший чиқиндилар махсус техникалар жалб қилиниб, бартараф қилинди.


Яйпанда нуронийлар учун янги чойхона қуриб берилди\n11:42 / 09.09.2015\nФарғона вилояти Ўзбекистон тумани Яйпан шаҳарчасида “Оталар чойхонаси”нинг фойдаланишга топширилиши истиқлол айёми байрамида кекса авлод вакилларига муносиб туҳфа бўлди. Бу ҳақда УзА нашри хабар қилган.\nЧойхона “Ҳамкорбанк”нинг Қўқон шаҳар филиали кўмаги билан тадбиркор Маъмурахон Насруллаева томонидан барпо этилган. Бу ерда нуронийларнинг мароқли ҳордиқ чиқариши, вақтини мазмунли ўтказиши учун барча шароит яратилган.\n“Оталар чойхонаси” бунёд этилиши юртимизда биз, кексаларга кўрсатилаётган улкан эътибор ва ғамхўрликнинг яна бир самараси бўлди. Бу ерда дийдорлашиб, бир пиёла чой устида гурунглашиш, шахмат-шашка ўйнаш, бирор кўрсатув ёки фильмни бирга томоша қилиш, фикрлашиш мумкин", – дейди меҳнат фахрийси Мирзаали Деҳқонов.